Tak wajar ganti Zahid sebagai Pengerusi BN, Mat Maslan tolak cadangan Annuar

Cadangan Ahli Parlimen Ketereh, Tan Sri Annuar Musa supaya Pengerusi Barisan Nasional (BN) diganti ditolak Datuk Seri Ahmad Maslan yang disifatkan sebagai tidak wajar.

Setiausaha Agung UMNO itu berkata tidak ada keperluan untuk menukar Pengerusi BN, Datuk Seri Ahmad Zahid Hamidi memandangkan jawatan tersebut secara tradisinya disandang Presiden UMNO yang dipilih secara sah oleh perwakilan parti itu pada tahun 2018 yang lalu.

Jelas Ahmad, tidak ada keperluan untuk menukar Zahid walaupun Naib Presiden Datuk Seri Ismail Sabri Yaakob dinamakan sebagai calon Perdana Menteri (PM), malah menegaskan Zahid masih belum didapati bersalah.

“Ketika ini hubungan terjalin dengan baik antara Datuk Seri Dr. Ahmad Zahid Hamidi dan Mohamad yang menjaga parti serta Datuk Seri Ismail Sabri Yaakob pula menjaga kerajaan sejak Ogos tahun lalu.

“Apa salahnya tugas mereka berdua diteruskan. Presiden belum didapati bersalah oleh mahkamah dan proses perbicaraan masih berjalan, kita tidak boleh membuat kesimpulan beliau bersalah,” katanya dipetik laporan media.

Terdahulu, Annuar yang juga Menteri Komunikasi dan Multimedia berkata sudah tiba masanya Ismail Sabri diangkat sebagai Pengerusi BN dan Pengarah Jentera Pilihan Raya BN digantikan dengan orang baharu.

Ahmad yang juga Ahli Parlimen Pontian berkata, sebagai bekas Setiausaha Agung UMNO, Annuar sepatutnya lebih berhati-hati mengeluarkan sebarang kenyataan yang tidak menguntungkan parti.

“Zahid dan Tok Mat (Datuk Seri Mohamad Hassan) adalah pemimpin parti yang telah dipilih oleh perwakilan UMNO dan sewajarnya mereka berdua tidak diminta untuk meletak jawatan,” tegas beliau.

Katanya, adalah lebih baik semua pemimpin UMNO memberikan sokongan kepada langkah yang diputuskan oleh Majlis Tertinggi (MT) UMNO dan tidak menimbulkan sebarang percanggahan.

“Seharusnya semua pihak perlu berlapang dada, ini merupakan satu dinamika politik baharu yang dilakukan oleh UMNO bagi memastikan UMNO dan BN bersedia bagi menghadapi Pilihan Raya Umum Ke-15 (PRU-15) yang mungkin lebih awal,” jelasnya.

MKT UMNO pada Khamis lalu memutuskan Ismail Sabri yang merupakan Naib Presiden UMNO dicalonkan sebagai Perdana Menteri atau ‘Poster Boy’ BN pada PRU-15 nanti.


Kami prihatin rakyat, tak takut hilang jawatan: Saifuddin bidas Zahid

Takut kehilangan jawatan bukan menjadi punca menteri daripada Perikatan Nasional (PN) menolak Pilihan Raya Umum Ke-15 (PRU-15) diadakan tahun ini, sebaliknya gabungan itu lebih prihatin kepada kesulitan yang bakal dihadapi rakyat.

Ahli Majlis Pimpinan Tertinggi Bersatu Datuk Seri Saifuddin Abdullah berkata kebimbangan PN adalah kemungkinan bencana alam, termasuk hujan lebat dan banjir, yang akan menyusah dan membebankan rakyat.

Katanya ramalan Jabatan Meteorologi Malaysia (MetMalaysia) menunjukkan ada kemungkinan berlaku banjir pada hujung tahun ini susulan negara memasuki musim Monsun Timur Laut.

“Kami menteri-menteri Bersatu dan PAS tak ada isu jawatan sebab jawatan ini hanya sementara, dan ia bukan milik kami pun, sebaliknya hak parti.

“Kami ini wakil parti saja, jadi kalau parti kata jadi, jadilah (menteri).

“Pada kami, kami tidak pernah bincang pun soal jawatan,” katanya pada sidang media di Kuantan, hari ini, seperti dilapor MKini.

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Malah, sejak beberapa hari lalu terdapat kawasan di negeri Pantai Barat dan Timur Semenanjung telah mula banjir akibat hujan lebat sehingga paras air sungai melimpah.

Terdahulu, hari ini, MetMalaysia juga meramalkan sebahagian besar negeri di Semenanjung, selain Sabah dan Sarawak, dijangka mengalami hujan berterusan dan ribut petir bermula hari ini sehingga Isnin ini.

Sebelum ini, Presiden UMNO Datuk Seri Ahmad Zahid Hamidi, menyifatkan tindakan 12 menteri PN menulis surat kepada Yang di-Pertuan Agong untuk memohon tiada PRU diadakan tahun ini kerana takut kehilangan jawatan dan kuasa.

Zahid mendakwa, anggota Kabinet dari PN itu bimbang akan dihukum pengundi sendiri berikutan ada dalam kalangan mereka sebelum ini bertindak melompat parti.

Mengulas lanjut, Saifuddin yang juga Ahli Parlimen Indra Mahkota berkata Bersatu ketika ini telah menyatakan pendirian untuk menolak PRU diadakan dalam masa terdekat, dan pendirian sama diambil PAS.

“Begitu juga dengan Pakatan Harapan (PH), mereka setuju PRU diadakan tahun depan… jadi sekarang ini tinggal siapa lagi yang bersungguh-sungguh tetap mahukan PRU-15 ketika banjir?” katanya.

Beliau berkata sesuatu pilihan raya sepatutnya dilakukan ketika rakyat berada dalam keadaan selamat dan negara pula aman serta tidak terbeban dengan isu seperti banjir, inflasi dan masalah ekonomi.

Katanya, pemilihan tarikh untuk PRU- 15 juga perlu dilakukan dengan berhati-hati supaya tidak merosakkan semangat anak muda yang dikategorikan sebagai pengundi kali pertama untuk menggalakkan mereka keluar mengundi.

“Kalau boleh saya nak tanya anak muda, Undi18 dan pengundi kali pertama: bila mereka mahu PRU diadakan? Kita mahu semua dapat keluar mengundi beramai-ramai, barulah dinamakan demokrasi yang sihat,” katanya.


Haikal nekad berjalan kaki balik Kelantan untuk mengundi

Seorang pelajar Kolej Komuniti di Kepala Batas, Seberang Perai, Pulau Pinang, yang pertama kali akan mengundi pada Pilihan Raya Umum Ke-15 (PRU-15) Sabtu ini, nekad pulang ke kampung halamannya di Kelantan dengan berjalan kaki.

Muhammad Haikal Noor Azmin, 18, mengambil keputusan itu selepas semua tiket bas habis dijual berikutan orang ramai pulang mengundi pada Sabtu ini, menurut laporan HMetro.

Bagaimanapun, pelajar jurusan Sijil Animasi 2D yang sedang membawa beg pakaian itu ditemui pensyarahnya yang kebetulan dalam perjalanan pulang ke rumah di sekitar Jalan Bertam Indah 2, kira-kira jam 7 malam tadi.

Pengarah Kolej Komuniti Kepala Batas, Jasni Mohd Yusof berkata, pelajar berkenaan adalah orang kurang upaya (OKU) yang kurang sempurna dari segi pergerakan dan pertuturan.

“Walaupun begitu, dia semangat untuk menunaikan tanggungjawab untuk membuang undi pada PRU-15 hingga sanggup berjalan kaki.

“Ketika ditemui pelajar itu nampak keletihan. Pihak kolej mengambil inisiatif menghantar pelajar pulang ke kampung halamannya. Ini adalah bagi memastikan keselamatan dan kebajikan pelajar itu terjamin,” katanya ketika dihubungi HMetro, hari ini (17 November 2022).

Beliau berkata, pihak kolej menggunakan kenderaan jabatan bagi menghantar pulang Muhammad Haikal, hari ini dan pelajar itu sudah selamat sampai ke kampung halamannya.

Sementara itu, Muhammad Haikal berkata, dia terharu dengan bantuan yang dihulurkan pihak pengurusan kolej bagi memastikan dia dapat pulang mengundi.

Menurutnya, bantuan yang diberikan itu sedikit sebanyak meringankan beban keluarganya, apatah lagi dia adalah anak sulung daripada lima beradik yang kematian bapa sejak berusia 11 tahun.


Ismail akui UMNO berpecah dua, enggan memihak mana-mana kumpulan

Kewujudan dua kumpulan yang bertentangan dalam UMNO memberi masalah kepada Naib Presiden UMNO, Datuk Seri Ismail Sabri Yaakob dan beliau sebaliknya mengambil langkah untuk tidak memihak kepada mana-mana kumpulan.

Ismail menyifatkan keputusan untuk menyokong salah satu kumpulan dalam UMNO hanya akan menambah perang antara kedua-dua pihak yang saling bertelagah kerana beliau mahu lebih menjadi pendamai kepada kedua-dua kumpulan tersebut.

“Isu dalam kita selesaikan secara dalaman. Sebenarnya, apabila timbul dua kumpulan yang bertentangan susah saya… kalau saya masuk kumpulan ini ataupun kumpulan itu, maknanya saya menambahkan lagi peperangan.

“Tidak ada kumpulan yang benar atau tidak, apa yang penting saya lebih suka menjadi pendamai,” kata beliau dipetik semasa wawancara bersama portal UMNO Online.

Menurut Menteri Kanan Pertahanan itu lagi, beliau tidak mahu melihat UMNO berpecah sekiranya kemelut dalaman parti berterusan dan perkara yang lebih mustahak adalah menjaga institusi parti supaya ia kekal kukuh.

“Sepertimana yang saya katakan tadi saya tidak mahu tengok UMNO ini berpecah.

“Adalah lebih baik kita tutup atau pun menjadi pendamai untuk menyelesaikan isu yang timbul dan elakkan ianya menjadi lebih parah dan sebagainya. Walaupun masing-masing mempunyai pandangan tersendiri namun akhirnya parti adalah segala-galanya dan institusi yang perlu dijaga,” katanya.

Beliau juga menegaskan tindakan menyerang Presiden UMNO, Datuk Seri Ahmad Zahid Hamidi yang dilakukan oleh beberapa pimpinan dalam parti ekoran beberapa keputusan dan tindak-tanduk seperti kerjasama melibatkan PKR dan DAP sebagai satu tidak wajar kerana perkara tersebut sepatutnya diselesaikan secara tertutup dan bukan terbuka.

“Sesetengah orang bersuara setiap hari sedangkan saya tidak sebegitu.

“Apabila ramai mengecam dan minta presiden letak jawatan sebelum ini, saya keluarkan kenyataan paling awal dengan mengatakan jangan kita serang presiden di luar. Kita ada ruang kita sendiri untuk bersama-sama mengemukakan pandangan. Jangan kita berkelahi di tepi laman kerana ia dilihat oleh orang ramai,” katanya.

Kontroversi melibatkan Ahmad Zahid bersama bekas perdana menteri, Datuk Seri Najib Razak bermula selepas tular surat sokongan kedua-dua pemimpin berpengaruh itu kepada Ketua Pembangkang, Datuk Seri Anwar Ibrahim sebagai calon Perdana Menteri baharu yang dihantar ke Istana Negara.

Susulan pendedahan surat tersebut, senario dan suhu politik dalam UMNO semakin panas apabila ramai pemimpin yang tampil mengecam secara terbuka kedua-dua pemimpin utama UMNO itu.


48,000 paxlovid rawat Covid-19 tiba hari ini

Sebanyak 48,000 stok ubat antiviral bagi rawatan Covid-19 Paxlovid (PF-07321332 / Nirmatrelvir 150mg Film-Coated Tablets and Ritonavir 100mg Film-Coated Tablets) keluaran Pfizer, telah diterima hari ini.

Ketua Pengarah Kesihatan Tan Sri Dr Noor Hisham Abdullah berkata stok ubat berkenaan, yang disyorkan untuk rawatan pesakit Covid-19 berumur 18 tahun dan ke atas, yang tidak memerlukan terapi oksiden dan berisiko tinggi untuk mendapat gejala yang teruk, tiba di Pharmaniaga Logistic Sdn Bhd hari ini.

Menerusi ciapan di Twitter, beliau berkata ubat antiviral berkenaan tidak bertujuan untuk digunakan sebagai pengganti kepada vaksinasi Covid-19, atau pengganti kepada tindakan kesihatan awam untuk mengelakkan dijangkiti Covid-19.

“Penggunaan Paxlovid adalah satu lagi senjata melawan Covid-19, iaitu ia ubat antiviral untuk aspek rawatan Covid-19. Ia diberikan segera selepas dikesan positif Covid-19 dan dalam tempoh masa lima hari gejala bermula, untuk keberkesanan optimum,” katanya.

Pada 5 Mac lepas, Menteri Kesihatan Khairy Jamaluddin dilapor sebagai berkata bagi perolehan fasa pertama antiviral itu, Malaysia telah membeli ubat itu untuk 110,000 pesakit bagi diberikan kepada individu berisiko tinggi.


Cagar caruman KWSP untuk pinjaman idea tidak masuk akal

Cadangan Perdana Menteri untuk menjadikan caruman Kumpulan Wang Simpanan Pekerja (KWSP) sebagai cagaran pinjaman mengundang ketidak puasan para pencarum.

Dalam keadaam ekonomi tidak menentu sudah tentu rakyat tidak perlu menambah pinjaman sebaliknya mereka mahu menggunakan duit caruman mereka sendiri tanpa nenambah hutang baharu.

Ini kerana sedar atau tidak, bagi mereka yang benar-benar ‘berwang’, mungkin tidak ada masalah untuk menambah pinjaman, namun akan menjadi masalah kepada mereka yang sekadar cukup-cukup makan.

Sementara itu, Kesatuan Pekerja Bank Sarawak (SBEU) menyifatkan pencarum berdepan risiko dibeban kadar faedah tinggi, selain kesanggupan bank mengeluarkan pinjaman, jika cagaran caruman KWSP dilaksanakan.

Ketua Pegawai Eksekutifnya, Andrew Lo, berkata cadangan dikemukakan kerajaan bagi membenarkan cagaran KWSP untuk mendapatkan pinjaman bank dibuat tanpa penelitian sewajarnya.

Katanya, skim caruman KWSP dilindungi Akta KWSP antara lain melindungi dana itu daripada kebankrapan, jika pencarum tidak mampu membayar hutang.

“Adakah bank bersedia memberi pinjam kepada mereka yang mahu menjadikan caruman mereka sebagai cagaran?

“Memandangkan skim (cagaran) itu dikatakan bagi golongan terdesak bagi mendapatkan pinjaman, bukankah meletakkan mereka pada kedudukan paling berisiko tidak dapat melunaskan hutang?” katanya dalam kenyataan.

Semalam, Perdana Menteri Anwar Ibrahim yang juga menteri kewangan ketika menggulung perbahasan Belanjawan 2023 di Dewan Rakyat, berkata kerajaan akan memperkenalkan kaedah membolehkan pencarum KWSP menggunakan wang caruman mereka sebagai cagaran kepada bank bagi tujuan pembiayaan.

Kaedah itu boleh ditawarkan kepada pencarum KWSP yang terdesak untuk mendapatkan pinjaman kewangan dengan cagaran daripada agensi terbabit.

Mengulas lanjut Lo berkata, pencarum juga dijangka dikenakan kadar faedah tinggi, melebihi kadar dividen KWSP sendiri.

“Jadi, pencarum berdepan pula kedudukan buruk kewangan mereka,” katanya.

“Selain itu, kadar hutang isi rumah sudah mencapai tahap membimbangkan”.

Beliau berkata, sebahagian besar pendapatan sudah diperuntukkan bagi melunaskan komitmen bulanan melibatkan rumah, kenderaan dan pinjaman lain.

Dalam pada itu, KWSP dalam kenyataan berkata, pihaknya sedang menilai dan memperincikan pelaksanaan kemudahan penggunaan baki caruman dalam Akaun 2 ahlinya untuk dijadikan cagaran membuat pinjaman peribadi bagi mereka yang memerlukan bantuan tunai.


Roz Mawar tarik diri dengar kes saman 1MDB terhadap Irwan Serigar, Arul Kanda

Seorang pesuruhjaya kehakiman hari ini menarik diri daripada mendengar kes saman 1Malaysia Development Berhad (1MDB) terhadap bekas Ketua Setiausaha Perbendaharaan Tan Sri Mohd Irwan Serigar Abdullah dan bekas Ketua Pegawai Eksekutif 1MDB Arul Kanda Kandasamy yang menuntut mereka membayar US$6.59 bilion.

Perkara itu dimaklumkan oleh peguam Lavinia Kumaraendran, yang mewakili Mohd Irwan, ketika dihubungi pemberita selepas pengurusan kes saman di hadapan Pesuruhjaya Kehakiman Roz Mawar Rozain, lapor Bernama.

“Oleh itu, tarikh pengurusan kes yang ditetapkan pada 27 Sept ini serta pendengaran permohonan Mohd Irwan dan Arul Kanda untuk membatalkan saman 1MDB pada 19 Okt dilapangkan,” kata peguam itu.

Permohonan untuk membatalkan saman itu ditetapkan untuk pendengaran di hadapan Roz Mawar bagi menggantikan Hakim Mahkamah Tinggi Datuk Amarjeet Singh yang akan berpindah ke bahagian Rayuan dan Kuasa-Kuasa Khas.

Difahamkan Roz Mawar sebelum ini memegang jawatan sebagai Timbalan Pengarah Pendakwaan dan Penguatkuasaan Sivil Suruhanjaya Sekuriti Malaysia iaitu antara agensi yang terlibat dalam siasatan 1MDB.

Arul Kanda dan Mohd Irwan disaman 1MDB pada Mei 2021 berhubung dakwaan mereka melakukan pecah amanah dan konspirasi menyebabkan dana negara itu mengalami kerugian berjumlah US$1.83 bilion membabitkan pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.

1MDB juga mendakwa kedua-dua defendan melakukan pecah amanah dan konspirasi dengan menyeleweng wang berjumlah US$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.

Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.

Sehubungan itu, 1MDB antara lain menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Invoke rugi, tapi saham Rafizi bertambah, bagaimana? Soal Latiff

Nilai aset Timbalan Presiden PKR Rafizi Ramli – pemimpin yang kononnya sentiasa bercakap berkaitan ketelusan dan amanah – yang mencecah sehingga RM18.85 juta terus menjadi pertikaian, apabila wujud kenyataan dan bukti mengelirukan.

Terbaharu, Ahli Majlis Pimpinan Tertinggi Bersatu Datuk Abdul Latiff Ahmad mempersoalkan bagaimana calon Pakatan Harapan (PH) bagi kerusi Parlimen Pandan itu mempunyai pelaburan saham dalam Invoke Sdn Bhd (Invoke) walaupun syarikat itu mengalami kerugian.

Menurut Abdul Latiff walaupun syarikat itu mengalami kerugian RM4.7 juta pada Disember lalu, dalam perisytiharan dikeluarkan Rafizi menunjukkan sehingga 31 Oktober lalu nilai sahamnya melonjak kepada RM17 juta.

“Demi ketelusan, yang sering disebut oleh Rafizi, rakyat berhak mengetahui apakah yang menyebabkan kenaikan nilai yang begitu mendadak? Adakah Rafizi bersedia mendedahkan dengan segera kontrak atau sumber pendapatan yang didapati oleh Invoke dalam 2022 sehingga membawa kepada kenaikan nilai yang begitu besar.

“Saya menyeru Rafizi menerbitkan senarai penuh butiran berkenaan secara jujur dan telus,” katanya dalam kenyataan hari ini menurut BH.

Pada 2 November lalu, Rafizi tampil mengisytiharkan hartanya dengan nilai aset bersih sebanyak RM18.85 juta.

Beliau berkata perisytiharan harta itu dibuat mengikut Akta Akuan Berkanun 1960 susulan syarat PKR supaya calon yang bertanding pada Pilihan Raya Umum ke-15 (PRU15) untuk berbuat demikian.

Kebanyakan asetnya diperoleh daripada pelaburan saham dalam Invoke, syarikat tinjauan awam yang diasaskannya iaitu sebanyak RM16.74 juta.

Selain itu, jumlah yang dinyatakan itu turut merangkumi pelaburan dalam Boustead Holdings Berhad milik Lembaga Tabung Angkatan Tentera (LTAT) dan polisi insurans di Prudential.

Aset lain yang diisytihar termasuk, tunai dan simpanan RM1.17 juta; dua hartanah di Bukit Antarabangsa, Selangor, RM1.6 juta; Kereta Peugeot 3008 dan Honda Accord, RM110,00 dan pendapatan bulanan sebanyak RM23,500.

Susulan itu, bekas pemimpin PKR Datuk Mohd Rashid Hasnon mempersoal pegangan Rafizi dalam syarikat tinjauan awam itu, sambil membangkitkan beberapa persoalan.

“Invoke ditubuhkan oleh Rafizi kononnya untuk kepentingan awam. Invoke telah merayu dan menerima sokongan orang ramai melalui beberapa cara kutipan dana.

“Adakah Rafizi bersetuju Invoke menerima sokongan awam termasuk melalui beberapa cara kutipan dana walaupun beliau telah memasukkan wang beliau sendiri?

“Adakah Rafizi bersetuju bahawa saham Invoke yang kini bernilai berjuta-juta ringgit adalah sebab sokongan orang ramai dan publisiti terhadapnya untuk mendapatkan pilihan raya yang adil,” soalnya.

Sementara itu, mengulas lanjut Abdul Latiff berkata pada 2017 Rafizi pernah mengeluarkan kenyataan bahawa saham dalam Invoke akan diagihkan kepada kakitangan Invoke yang berkorban selama ini bagi menjawab persoalan Rizal Mansor sama duit yang diperoleh itu dimasukkan dalam poket beliau sendiri.

“Bagaimanapun, selepas meneliti carian Suruhanjaya Syarikat Malaysia (SSM) yang terbaharu, saya mendapati hanya 14 pemegang saham dalam syarikat berkenaan.

“Rafizi memegang sebanyak 73 peratus atau ‘lion share’ daripada jumlah keseluruhan saham syarikat berkenaan dan pemegang kedua terbesar adalah taikun perniagaan dikenali sebagai Lee Choo Boo yang juga Ketua Pegawai Eksekutif Itramas Corporation dan ketiga adalah Ahli Parlimen PKR, Wong Chen.

“Lain pemegang saham adalah Ahli Parlimen PKR, Akmal Nasrullah dan Onn Abu Bakar. Selain daripada itu adalah daripada syarikat kejuruteraan dan seorang warga asing bernama Hassan Mia Sonday,” katanya.

Berikutan itu, Abdul Latiff berkata dengan nama pemegang saham yang dinyatakan itu beliau mempersoalkan Rafizi di mana janji yang dibuat lima tahun lalu bagi mengagihkan saham berkenaan kepada kakitangan syarikat terbabit.

“Perlu diingatkan bahawa pada 2017 juga, beliau menyatakan terdapat hampir 80 kakitangan di dalam Invoke, adakah Rafizi tidak mahu berkongsi kekayaan berjuta itu melalui saham Invoke dengan rakyat marhaen yang ‘berkorban’ untuk beliau menjayakan Invoke,” katanya.

Abdul Latiff berkata, berikutan itu beliau mahu Rafizi menjawab jika kekayaan berjumlah RM17 juta yang diperolehi melalui Invoke akan digunakan untuk manfaat rakyat biasa, memandangkan sokongan termasuk dana diberikan oleh rakyat biasa inilah yang menyokong untuk pilihan raya yang adil.


Anwar, Zahid susun jajaran politik PH-BN sebelum PRU-15: Wan Saiful

Kerajaan yang dipimpin oleh Datuk Seri Anwar Ibrahim bukan sebuah Kerajaan Perpaduan, sebaliknya ia kerajaan gabungan Pakatan Harapan (PH) dan Barisan Nasional (BN).

Ahli Parlimen Tasek Gelugor, Datuk Wan Saiful Wan Jan berkata naratif yang dibawa dengan menjual titah Yang di-Pertuan Agong disifatkan sebagai satu pembohongan.

Beliau yang juga Ketua Penerangan Bersatu Malaysia berkata, seluruh negara sedar bahawa jajaran politik PH-BN telah disusun oleh Anwar yang juga Ahli Parlimen Tambun bersama dengan Ahli Parlimen Bagan Datuk, Datuk Seri Ahmad Zahid Hamidi sebelum Pilihan Raya Umum Ke-15 (PRU-15) lagi.

“Buktinya banyak ada rakaman perbualan telefon antara mereka, ada surat yang ditandatangani dan tersebar, dan terbaharu ia disahkan sendiri oleh Yang Berhormat Menteri Dalam Negeri.

“Malah, dalam MoU (perjanjian persefahaman) yang baru ditandatangani juga perkataan perpaduan itu dinyatakan sebagai kata nama untuk kerajaan ini. Lantas, ia membuktikan ia nama sahaja, dan bukan konsep kerajaan perpaduan seperti yang biasa difahami oleh pengamal sains politik.

“Jadi berhentilah daripada berterusan menjual nama istana atau cuba memperbodohkan rakyat khususnya penyokong sendiri. YB Tambun dan YB Bagan Datuk sepatutnya mempunyai keberanian untuk menyebut kebenaran iaitu ini adalah kerajaan yang dipimpin oleh PH dan BN,” katanya ketika membahaskan usul undi percaya di Dewan Rakyat hari ini.

Mengulas lanjut, Wan Saiful berkata Ahli Parlimen Pagoh, Tan Sri Muhyiddin Yassin telah mendapat sokongan yang mencukupi melalui Surat Akuan Berkanun (SD) sebelum jam 2 petang, 21 November dan ia telah diserahkan kepada Istana Negara.

“Selain kami daripada Perikatan Nasional (PN), sokongan terdiri 22 ahli Gabungan Parti Sarawak (GPS); Gabungan Rakyat Sabah (GRS) (enam); KDM (satu); serta 10 ahli Barisan Nasional (BN) yang terpilih.

“Susulan daripada pertemuan, BN meminta perlanjutan masa untuk menyerahkan dokuman yang diperlukan.

“YB Bagan Datuk juga membuat tohmahan palsu yang surat SD daripada 10 Ahli Parlimen BN yang menyokong YB Pagoh adalah tidak sah, kononnya tidak dipersetujui oleh Majlis Tertinggi BN,” katanya.

Wan Saiful menambah, tiada peruntukan undang-undang parti yang menyatakan 10 Ahli Parlimen BN itu perlu mendapat persetujuan Majlis Tertinggi BN.

“… tetapi yang saya dengar, yang tidak mendapat mandat Majlis Tertinggi ialah Bagan Datuk (Ahmad Zahid),” katanya. – Warta Rakyat


Isu Laut China Selatan: Manila gugur ‘bom-F’ ke atas Beijing

Hubungan Manila dan Beijing kembali tegang selepas diplomat kanan Filipina menggugurkan ‘bom-F’ tatkala menuntut kapal China beredar dari Beting Scarborough di wilayah dipertikai di Laut China Selatan.

Setiausaha Luar Filipina Teodoro Locsin Jnr melepaskan kemarahannya secara halus menerusi laman Twitternya hari ini dengan menggelar China sebagai ‘orang bodoh’ dan mengeluarkan kata-kata ‘f*** out’ ketika menuntut kapal China keluar dari wilayah maritim negara itu.

Amaran keras itu dikeluarkan tatkala laporan menyebut pengawal pantai China menganggu rakan sejawat dari Filipina di kawasan sekitar beting berkenaan.

Beting Scarborough terletak 220 kilometer di timur Pulau Lizon dan di dalam lingkungan Zon Ekonomi Eksklusif Filipina, tetapi berada di dalam garisan yang digunakan oleh China untuk menuntut 90 peratus daripada keluasan Laut China Selatan.

Kenyataan kasar Locsin itu adalah rentetan perang mulut yang tercetus sejak Mac lalu apabila puluhan ‘kapal nelayan’ China berlabuh di Terumbu Whitsun yang juga dituntut oleh kedua-dua negara.

Manila berkata Beijing tidak ada hak untuk melaksanakan undang-undang di wilayah itu dan kehadiran kapal-kapal China adalah pelanggaran secara terang-terangan ke atas kedaulatan Filipina.

Locsin dalam kenyataannya berkata:

“China, rakan saya, bagaimana saya boleh mengatakannya dengan sopan? Nanti saya lihat … get the f*** out. Apa yang anda lakukan terhadap persahabatan kita?”.

Seperti Presiden Filipina Rodrigo Duterte, Locsin juga terkenal dengan penggunaan bahasa kasar di depan umum. – Agensi


Akar umbi UMNO bergolak selepas himpunan parti kerajaan campuran

Platform media sosial digunakan akar umbi untuk menyuarakan rasa tidak puas hati terhadap penganjuran himpunan parti kerajaan campuran yang berlangsung di bangunan UMNO pada hujung minggu lalu.

Tinjauan dalam platform TikTok, pengguna akaun dikalangan ahli UMNO yang membuka topik perbincangan menerusi ‘room’ perbualan rata-rata mengkritik hebat penganjuran himpunan tersebut.

Malah, terdapat juga pengguna akaun dikalangan ahli UMNO yang kecewa apabila melihat pemimpin DAP khususnya dibenarkan memasuki dewan yang sebelum ini menjadi tempat berkumpulnya perwakilan parti pada setiap tahun.

Lebih mengecewakan akar umbi UMNO ialah pemimpin utama parti tersebut yang dilihat tidak memahami sentimen ahli-ahli dibawah dan masih merasakan langkah duduk bersama parti dalam Pakatan Harapan (PH) adalah langkah terbaik.

Perbincangan dalam ‘room’ akar umbi UMNO di TikTok mengecam pemimpin utama mereka dengan mendakwa gagal mempertahankan isu melibatkan orang Melayu dan Islam.

Terdapat juga ahli-ahli UMNO yang mahu memboikot parti itu pada Pilihan Raya Negeri (PRN) nanti sebagai tanda protes susulan membenarkan musuh politik tradisi mereka masuk ke dalam dewan keramat mereka tempoh hari.

“Gambar Presiden UMNO terdahulu dilindungi dan ditutup dengan banner Kerajaan Perpaduan tempoh hari,” kata seorang pengguna TikTok yang juga ahli UMNO semasa perbualan dalam ‘room’ semalam.

Hujung minggu lalu, berlangsungnya Konvensyen Nasional Kerajaan Perpaduan 2023 yang diadakan selepas enam bulan pembentukan kerajaan sejak berakhirnya Pilihan Raya Umum Ke-15 (PRU-15) lalu.

Perhimpunan itu menyaksikan kembalinya Datuk Seri Anwar Ibrahim berucap di Dewan Merdeka selepas pemecatannya pada 1997, kira-kira 26 tahun lalu.

Dewan Merdeka tidak asing buat Anwar berikutan ia kerap menjadi gelanggangnya berpidato setiap kali berlangsungnya Perhimpunan Agung UMNO (PAU).

Namun, pentas Pengerusi Pakatan Harapan (PH) itu hari ini nyata berbeza berbanding 26 tahun lalu, yang ketika itu berucap selaku Timbalan Presiden UMNO dan Timbalan Perdana Menteri, di hadapan bekas mentornya, Tun Dr Mahathir Mohamad.

Selain itu, ia juga menyaksikan buat kali pertama parti DAP berkumpul di dewan berlangsungnya PAU, dimana setiap kali perhimpunan ia dijadikan pentas untuk perwakilan membidas dan menyerang musuh tradisi mereka.

Bagaimanapun senario tersebut sudah berubah apabila UMNO kini sudah duduk bersama DAP dalam kerajaan campuran.

Selain itu, pemimpin DAP juga diberikan ruang untuk menyampaikan ucapan mereka di atas pentas utama semasa perhimpunan baru-baru ini.


Selepas tukar peguam baharu, Najib mohon tangguh perbicaraan SRC lagi

Peguam baharu bekas Perdana Menteri Datuk Seri Najib Razak bagi kes penyelewengan RM42 juta milik SRC International Sdn Bhd hari ini memaklumkan kepada Mahkamah Persekutuan bahawa mereka akan memohon penangguhan perbicaraan rayuan terakhir itu, yang dijadual bermula pada 15 Ogos, kerana baharu sahaja dilantik.

Dalam surat kepada Mahkamah Persekutuan, firma guaman Zaid Ibrahim Suflan TH Liew & Partners mengesahkan mereka telah dilantik sebagai peguam baharu Najib untuk kes SRC, dan firma guaman Tan Sri Muhammad Shafee Abdullah Shafee & Co tidak lagi mewakili Najib dalam kes ini.

Surat itu menyatakan Hisyam Teh Poh Teik daripada firma guaman Hisyam Teh sebaliknya akan menjadi peguam bela utama Najib bagi rayuan terakhir kes SRC, manakala Zaid Ibrahim Suflan TH Liew & Rakan kongsi Liew Teck Huat dan Rueben Mathiavaranam akan menjadi peguam cara baharunya.

Dalam surat sama yang ditulis oleh Liew, beliau meminta Mahkamah Persekutuan untuk pengurusan kes segera pada atau sebelum 29 Julai, berikutan pertukaran pasukan pembelaan Najib dalam kes SRC dan supaya pasukan undang-undang baharu diberikan maklumat terkini dan mendapatkan arahan lanjut daripada mahkamah.

Liew juga memberitahu Mahkamah Persekutuan bahawa Najib telah mengarahkan peguam pembela baharunya dalam kes SRC untuk meminta penangguhan pendengaran rayuan terakhir SRC, yang dijadualkan bermula dalam masa beberapa minggu lagi, menurut laporan MalayMail, hari ini.

“Ketika sebutan atau persidangan pengurusan kes, kami diarahkan untuk: a. Menarik balik rayuan yang belum selesai terhadap keputusan Mahkamah Tinggi yang menolak permohonan perayu untuk penerimaan QC Jonathan Laidlaw QC.

“b. Menyampaikan kepada mahkamah berkenaan dengan penangguhan notis usul yang difailkan pada 07.06.2022 dan rayuan utama ditetapkan untuk pendengaran pada 15.08.2022 hingga 26.08.2022, atas dasar bahawa pasukan baharu sepenuhnya telah mengambil alih pengendalian perkara di atas.

“Kami dengan tulus ikhlas memohon maaf kepada mahkamah atas segala kesulitan yang disebabkan oleh permintaan ini,” kata Liew kepada Mahkamah Persekutuan.

Selepas didapati bersalah di Mahkamah Tinggi pada Julai 2020 dan kalah dalam rayuannya di Mahkamah Rayuan pada Disember 2021, Najib pada 8 Disember 2021 memfailkan rayuan terakhirnya dalam kes SRC di Mahkamah Persekutuan.

Mahkamah Persekutuan pada 29 April memaklumkan kedua-dua peguam Najib dan pihak pendakwaan bahawa ia akan mendengar rayuan itu selama 10 hari dari 15 Ogos hingga 19 Ogos, dan dari 22 Ogos hingga 26 Ogos.

Selain memaklumkan kepada Mahkamah Persekutuan mengenai rancangan Najib untuk meminta penangguhan perbicaraan rayuan terakhir pada Ogos, pasukan pembelaan baharu itu berkata mereka juga akan memohon penangguhan permohonan Najib yang difailkan sebelum ini pada 7 Jun 2022 di Mahkamah Persekutuan.

Dalam permohonannya pada 7 Jun lalu, Najib memohon untuk menambah apa yang didakwanya bukti baharu dan memanggil saksi baharu bagi kes SRCnya untuk menyokong dakwaannya berhubung konflik kepentingan oleh hakim perbicaraan Datuk Mohd Nazlan Mohd Ghazali.

Dia juga meminta Mahkamah Persekutuan mengisytiharkan keseluruhan perbicaraan SRC terbatal dan mempertimbangkan untuk memerintahkan perbicaraan semula. Pengurusan kes bagi permohonan itu dijadualkan di Mahkamah Persekutuan pada 29 Julai.

Bagi permohonan Najib pada 31 Mei untuk mendapatkan Peguam Diraja Britain Jonathan Laidlaw dibenarkan menjalankan amalan di Malaysia bagi mewakilinya dalam rayuan akhir SRC,

Pada 21 Julai lalu, Mahkamah Tinggi menolak permohonan Najib bagi mendapatkan khidmat Jonathan Laidlaw setelah mendapati Peguam Diraja Britain itu tidak mempunyai kelayakan khas atau pengalaman istimewa yang belum tersedia dalam kalangan peguam tempatan di Malaysia.

Keputusan itu boleh dirayu terus ke Mahkamah Persekutuan, tetapi surat hari ini oleh peguam baru Najib untuk kes SRC menunjukkan bahawa Najib akan berusaha untuk menggugurkan rayuannya berkenaan Laidlaw.


Covid-19: Lebih 25,000 kanak-kanak Indonesia yatim piatu

Pejabat Penyelarasan Hal Ehwal Kemanusiaan (OCHA) Pertubuhan Bangsa-Bangsa Bersatu (PBB) mendedahkan 25,430 kanak-kanak di Indonesia menjadi yatim piatu sejak pandemik Covid-19 menular di negara itu awal tahun lalu.

Menurut pemetaan dilakukan di seluruh negara itu oleh Kementerian Pemberdayaan Perempuan dan Perlindungan Anak (MoWECP) dan Tabung Kanak-Kanak PBB (UNICEF) kanak-kanak terbabit kematian seorang, sama ada ibu atau bapa, atau kedua-duanya sekali dalam tempoh pandemik.

Pemetaan yang dilakukan itu juga mendapati majoriti kanak-kanak atau 57 peratus daripadanya kematian penjaga lelaki atau bapa; 37 peratus lagi kematian ibu atau penjaga wanita, dan sekitar lima peratus kehilangan kedua-duanya.

“Kebanyakan kanak-kanak itu sekarang ini diawasi penjaga wanita, sesetengahnya oleh keluarga terdekat, sementara 114 kanak-kanak lagi tidak dijaga oleh mana-mana pihak, termasuk individu dewasa,” kata OCHA dalam kenyataan.

Kehilangan satu atau kedua-dua penjaga boleh memberi kesan buruk kepada pemakanan, pertumbuhan dan perkembangan kanak-kanak dan menyebabkan mereka berdepan risiko lebih besar – pengabaian, keganasan dan eksploitasi – terutama bayi dan anak kecil daripada keluarga berpendapatan rendah.

Kanak-kanak yatim piatu atau kehilangan penjaga mereka sering menghadapi kesan buruk, termasuk kemiskinan, kata OCHA.

Ibu atau bapa yang masih hidup atau penjaga alternatif juga berdepan beban ekonomi dan mental tambahan, yang sering kali ditanggung oleh wanita dan remaja perempuan dan boleh menyebabkan mereka berisiko tinggi untuk berhenti sekolah.

“Kami terus memantau tindak balas yang diberikan kepada kanak-kanak yang orang tua mereka meninggal akibat Covid-19 dari semua pihak yang berkepentingan.

“Kami akan memastikan kanak-kanak ini dilindungi, dan hak mereka dapat dipenuhi,” kata Menteri MoWECP, Gusti Ayu Bintang Darmawati.

Katanya, MoWECP, UNICEF dan pihak tertentu bekerjasama mengenal pasti kanak-kanak yang menjadi yatim piatu susulan Covid-19 di Indonesia.

Kemudahan akses kepada kesihatan mental dan sokongan psikososial untuk kanak-kanak dan penjaga, selain meningkatkan usaha koordinasi untuk memastikan anak-anak kekal dalam penjagaan berasaskan keluarga, turut diberikan.

Kanak-kanak yang kehilangan penjaga disebabkan Covid-19 dikenal pasti menerusi penggunaan RapidPro, perisian yang mengumpulkan data melalui khidmat pesanan ringkas (SMS), WhatsApp dan saluran komunikasi lain.

UNICEF telah menyesuaikan RapidPro untuk tujuan itu supaya perkhidmatan sosial di seluruh negara dapat mengumpulkan maklumat penting, seperti usia, jantina, lokasi dan siapa mereka tinggal melalui WhatsApp.

“Bilangan kanak-kanak yatim piatu akibat Covid-19 melonjak sejak enam bulan lalu, tetapi ini bukan masalah jangka pendek.

“Kita mesti memastikan bahawa anak-anak yatim dilindungi dengan betul, bukan hanya sekarang tetapi pada tahun-tahun yang akan datang,” kata wakil UNICEF, Debora Domini. – Agensi


Ringgit mata wang paling rendah di Asia bagi 2023

Ringgit mencatatkan penurunan hampir 6 peratus (%) pada separuh pertama 2023 mendahului kejatuhan dalam kalangan mata wang negara Asia, manakala ekuiti negara ini dan Thailand adalah yang terburuk dalam pasaran campuran.

Sinar Harian yang memetik laporan Reuters menyebut, berdasarkan rekod pada Jumaat, kebanyakan mata wang Asia pulih daripada kerugian awal dengan peso Filipina dan baht Thailand mendahului peningkatan di mana masing-masing mencatatkan kenaikan 0.4%.

Bagi separuh pertama 2023, ringgit mencatatkan kejatuhan terbesar dalam kalangan negara sedang pesat membangun Asia apabila susut 5.8% disebabkan oleh aliran keluar modal.

Kali terakhir diniagakan adalah pada 4.670 berbanding dolar Amerika Syarikat (AS) menghampiri paras terendah dalam lapan bulan ini.

“Ringgit mencatatkan prestasi yang kurang baik di Asia berikutan aliran keluar ekuiti asing yang berterusan. Begitu pun, peningkatan dari segi pertumbuhan boleh mengubah sentimen dan kita boleh melihat ringgit berbanding dolar AS mengukuh sekitar paras 4.60 hingga 4.70 pada separuh kedua 2023,” kata Ahli Strategi Makro DBS Bank, Wei Liang Chang.

Pasaran saham tempatan jatuh sehingga 7.7% dalam tempoh sama dan antara negara yang mencatatkan prestasi terburuk di rantau ini.

Pada minggu depan, Bank Negara Malaysia (BNM) akan bermesyuarat untuk membuat keputusan berkenaan Kadar Dasar Semalaman (OPR).

Penganalisis di Barclays menjangkakan, bank pusat akan mengekalkan dan tidak mengubah kadar penanda arasnya.

Sementara itu, baht Thailand jatuh juga hampir 3% tahun ini dan ketika ini berada di paras terendah dalam tujuh bulan.

Ia kekal berada di bawah tekanan kerana ekonomi kedua terbesar Asia Tenggara itu mengalami keadaan tidak menentu untuk memilih perdana menteri baharu.

“Punca utama (kelemahan mata wang Asia berbanding dolar AS) adalah Pengerusi Rizab Persekutuan (Fed), Jerome Powell terus membayangkan retorik kadar faedah tinggi, dengan memberikan isyarat sekurang-kurangnya dua kali lagi kenaikan kadar,” kata Ahli Strategi Kanan Asia ANZ, Irene Cheung.

Sementara itu, yuan China turut susut kepada 7.2615 setiap dolar pada hari Jumaat yang juga merupakan paling lemah sejak 10 November lalu.


Daging TFI Australia tidak halal, sembelih tak ikut syarak: Laporan

Islamic Council of Halal Meat in Australia Inc (SICHMA) – pihak berkuasa pensijilan halal asing yang diiktiraf Jabatan Kemajuan Islam Malaysia (Jakim) – mengesahkan rumah sembelihan Thomas Food Industries (TFI) di Australia melanggar protokol halal dalam proses penyembelihan.

TFI yang turut membekalkan daging kambing ke Malaysia dilaporkan melanggar semua protokol halal setelah SICHMA melakukan siasatan audit dengan menemu bual penyembelihnya minggu lalu.

“SICHMA selaku badan pensijilan halal yang bertanggungjawab dalam penyeliaan halal ke atas loji sembelihan mengesahkan perkara itu selepas badan tersebut menjalankan audit mengejut ke atas TFI pada 23 Mei lalu.

“Pengesahan itu dibuat menerusi satu e-mel SICHMA kepada penyelidik bebas Australia, Murray Hunter,” lapor Utusan yang turut menerima e-mel berkenaan.

Dalam e-mel itu, Naib Pengerusi SICHMA, Adem Cetinay berkata pihaknya pada hari audit menemu bual penyembelih di TFI, termasuk meminta penjelasan berhubung cara pengendalian dan arahan kerja di premis berkenaan.

“Amat malang apabila hasil penemuan audit itu menggambarkan semua isu perlanggaran protokol halal seperti dilaporkan sebelum ini.

“Sekiranya perkara itu dilaporkan kepada SICHMA pada hari kejadian, pastinya SICHMA akan memastikan protokol halal diguna pakai sepenuhnya dan kambing yang diproses tanpa mengikut piawaian akan diturunkan gred kepada tidak halal,” kata Adem dalam e-mel itu.

Sejak 14 April lalu, status halal TFI mula diragui apabila prosedur sembelihan didakwa tidak mengikut syariat Islam.

Laporan itu dibuat berdasarkan bukti rakaman video dan gambar menunjukkan haiwan-haiwan dilemaskan dalam takungan darah binatang yang disembelih terdahulu dan haiwan itu mati akibat lemas bukannya kerana disembelih.

Ini termasuk pengakuan terbuka sumber utama bekas penyembelih di rumah sembelihan itu yang mengakui segala dakwaan didedahkan mempunyai bukti bergambar dan rakaman video.

Susulan itu, pada 14 Mei lalu, Malaysia menggantung serta-merta kelulusan import daging dari TFI sehingga siasatan menyeluruh selesai.

Selepas pendedahan itu, tiga lagi rumah sembelihan di Queensland, Australia turut didakwa melanggar protokol halal sembelihan didedahkan seorang wakil organisasi halal antarabangsa di Filipina yang mahu dikenali sebagai Amin yang membuat pemeriksaan mengejut di ketiga-tiga rumah sembelihan tersebut.

Rumah sembelihan terbabit turut mendapat pensijilan halal SICHMA yang diiktiraf badan-badan pensijilan halal di negara Asia Tenggara lain.

Adem berkata, SICHMA hanya memperakukan dua rumah penyembelihan di Queensland, bukan tiga seperti didedahkan Amin itu sekali gus menyifatkan ia adalah satu tuduhan dan dakwaan palsu.

Malah katanya, pemeriksaan mengejut seseorang dari Filipina yang bukan pengesah halal rumah penyembelihan tersebut, dan dalam kes sedemikian, SICHMA akan dimaklumkan terlebih dahulu oleh rumah penyembelihan jika terdapat pihak luar membuat audit.

“Bagaimanapun, kami mengalu-alukan maklumat daripada Amin yang boleh diberikan kepada kami secara langsung untuk menyiasat perkara itu.

“Jika Amin boleh menghubungi Utusan Malaysia, sekiranya beliau begitu prihatin, mengapa beliau tidak melakukan perkara yang betul dan mulia dan menghubungi SICHMA secara terus,” katanya.


Kes baharu melonjak, lima kematian

Jumlah jangkitan baharu Covid-19 dalam tempoh 24 jam semalam (Rabu, 29 Jun 2022) melonjak daripada 2,025 kes yang dilaporkan pada Selasa, kepada 2,605 kes, termasuk tiga kes import, lapor Kementerian Kesihatan (KKM), hari ini.

Individu yang telah menerima suntikan vaksin dos penggalak terus menyumbang kepada jumlah tertinggi kes harian apabila mencatat 1,829 kes, diikuti 548 (penerima dua dos); 202 (individu tidak divaksinasi); dan 26 (individu belum lengkap vaksinasi).

Jumlah jangkitan baharu itu menjadikan kumulatif positif Covid-19 sejak wabak itu mula memasuki negara ini pada Januari 2020 lalu hingga semalam meningkat kepada 4,563,188 kes, dengan seramai 4,498,711 pesakit telah pulih, termasuk 1,633 yang sembuh semalam.

Kes aktif bagaimanapun meningkat semula kepada 28,714 berbanding 27,747 kes pada Selasa, manakala 27,465 pesakit masih menjalani kuarantin di rumah (26,541 pada Selasa), dan 22 masukkan di PKRC (14 pada Selasa).

Jumlah pesakit yang mendapatkan rawatan di hospital juga meningkat kepada 1,187 kes berbanding 1,155 pada Selasa, manakala 40 pesakit dimasukkan ke unit rawatan rapi (37 pada Selasa), dengan 24 daripadanya memerlukan alat bantuan pernafasan (19 pada Selasa).

Berikut adalah pecahan kes harian semalam serta kumulatif positif sejak 2020 mengikut negeri:

Selangor – 730 (1,388,381);
Johor – 66 (385,941);
Sabah – 163 (374,787);
Kuala Lumpur – 865 (370,809);
Sarawak – 53 (307,851);
Kedah – 57 (301,642);
Pulau Pinang – 138 (284,204);
Kelantan – 24 (248,344);
Negeri Sembilan – 105 (207,568);
Perak – 152 (206,840);
Pahang – 56 (172,388);
Terengganu – 23 (126,618);
Melaka – 102 (125,979);
Labuan – 6 (21,484);
Putrajaya – 57 (21,766) dan
Perlis – 8 (17,586).

Sementara itu, KKM turut memaklumkan lima pesakit meninggal dunia semalam akibat komplikasi Covid-19, termasuk satu kes kematian di luar fasiliti kesihatan atau ‘brought in death’ (BID).

Dua kes kematian masing-masing direkodkan di Pahang dan Melaka, manakala satu lagi di Selangor.

Angka terbaharu itu menjadikan kumulatif kes kematian sejak Mac 2020 hingga semalam meningkat kepada 35,763 kes, termasuk 7,586 kes BID.


Muhyiddin yakin PAS kekal dalam PN

Pengerusi Perikatan Nasional (PN) Tan Sri Muhyiddin Yassin yakin PAS akan kekal bersama gabungan itu dalam menghadapi Pilihan Raya Umum Ke-15 (PRU-15) akan datang.

Selepas bermesyuarat selama lima jam di ibu pejabat gabungan itu untuk membincangkan persiapan menghadapi pilihan raya, Muhyiddin menegaskan PAS tidak akan berputus asa dalam perkara ini.

“Insya-Allah, kami tidak akan berselisih,” katanya menurut MalayMail.

Sebelum itu, Timbalan Presiden PAS Datuk Seri Tuan Ibrahim Tuan Man yang turut hadir pada mesyuarat PN hari ini berikrar untuk taat setia kepada gabungan itu.

Bagaimanapun, Tuan Ibrahim berkata masih terdapat perbincangan dengan UMNO di beberapa kerusi bagi memastikan Pakatan Harapan (PH) tidak akan menang di kawasan tersebut.

“Tiada pilihan, kami sebahagian daripada PN. Cuma kami juga membincangkan beberapa kerusi di mana kami fikir kami boleh mencari kata sepakat dan mengelakkannya daripada jatuh ke tangan PH,” kata Tuan Ibrahim.

Terdahulu hari ini, Muhyiddin mengadakan mesyuarat dengan pemimpin parti komponen PN untuk membincangkan persiapan menghadapi PRU-15, termasuk persiapan menyediakan manifesto pilihan raya.

Bagaimanapun, Istana Negara dalam kenyataan setelah Perdana Menteri Datuk Seri Ismail Sabri Yaakob menghadap Yang di-Pertuan Agong hari ini berkata, tiada perbincangan mengenai pembubaran Parlimen dibangkitkan.

“KDYMM Seri Paduka Baginda Yang di-Pertuan Agong berkenan menerima menghadap YAB Perdana Menteri Dato’ Sri Ismail Sabri bin Yaakob untuk mesyuarat Pra-Kabinet di Istana Negara, hari ini.

“Mesyuarat Pra-Kabinet adalah antara aktiviti mingguan atau rutin utama Seri Paduka Baginda untuk berbincang dan bertukar pendapat bersama YAB Perdana Menteri berkenaan urusan dan isu-isu berkaitan kerajaan,” kata kenyataan itu.


Keputusan rayuan BKC hujung bulan ini, jangan bimbang

Pemohon yang membuat rayuan Bantuan Prihatin Rakyat (BPR) tidak perlu bimbang kerana akan menerima Bantuan Khas Covid-19 (BKC), selepas keputusan rayuan diketahui hujung bulan ini.

Timbalan Menteri Kewangan Mohd Shahar Abdullah berkata kerajaan mendengar keluhan segelintir rakyat yang resah apabila mengetahui pemberian BKC kepada golongan B40 adalah berdasarkan data lulus BPR, memandangkan mereka masih berada dalam tempoh rayuan.

“Jika mereka lulus rayuan dengan kelayakan sedia ada, mereka juga layak menerima BKC. Jika tidak layak (menerima BPR), kita akan menggunakan kaedah silang data untuk semak dengan data percukaian dan jika memenuhi syarat M40, mereka juga tidak terkecuali untuk menerima bantuan ini.

“Kita sedaya upaya memastikan mereka yang terkesan dengan pandemik ini dibantu menerusi pelbagai kaedah diberikan kerajaan, namun bantuan ini juga mesti mematuhi syarat ditetapkan,” katanya dipetik laporan Bernama.

Beliau terdahulu meninjau pelaksanaan BKC di sebuah bank di Triang hari ini.

Mohd Shahar mengakui pandemik yang tidak pernah berlaku di Malaysia sebelum ini, juga menyebabkan berlaku situasi mereka dalam kategori T20 berubah menjadi M40, sekali gus layak untuk menerima bantuan kerajaan, jika memenuhi syarat.

Sehubungan itu, kementerian sentiasa melaksanakan proses semak dan imbang untuk mengemas kini data bagi mengurangkan risiko mereka yang layak tercicir, mengambil kira bantuan diberikan adalah secara bersasar dan berperingkat.

BKC dijadualkan dibuat pada September, November dan Disember.

Selain itu, Mohd Shahar berharap penerima BPR membuat semakan akaun bank kerana didapati masih ada yang tidak menyedari BKC dikreditkan ke akaun mereka kerana berpandangan tidak membuat permohonan bagi mendapatkan bantuan tunai tersebut.

Pada 1 Sept lepas, Perdana Menteri Datuk Seri Ismail Sabri Yaakob mengumumkan pemberian BKC fasa satu bermula hari ini, dijangka memanfaatkan 10 juta penerima B40 dan M40 yang layak, terdiri daripada 4.4 juta isi rumah, warga emas (1.1 juta) dan bujang (4.5 juta) dengan peruntukan RM3.1 bilion.

Katanya, BKC pada awalnya dijadualkan pada Ogos lepas namun kelewatan berlaku disebabkan perubahan pentadbiran kerajaan, sebelum perdana menteri mengarahkan pembayaran disegerakan sebaik sahaja Kabinet baharu memulakan kerja.

“Kita mempunyai kedudukan kewangan yang baik untuk memberi bantuan dan kerajaan menggunakan konsolidasi fiskal untuk kita melihat secara keseluruhan perbelanjaan dan penggunaan kewangan negara yang lebih kepada rakyat bagi membantu mereka,” katanya.

Secara keseluruhan, kerajaan menyediakan peruntukan berjumlah RM17.1 bilion pada tahun ini bagi pelaksanaan Bantuan Prihatin Nasional (BPN) 2.0, BPR, BPR Tambahan, BKC dan Bantuan Kehilangan Pendapatan (BKP) telah dan akan diberikan kepada mereka yang layak.


PN nafi terima dana judi, ingatkan Anwar kini PM bukan pembangkang

Perikatan Nasional (PN) hari ini (19 Disember 2022) dengan tegas menafikan tuduhan bahawa gabungan itu menerima dana politik daripada hasil perjudian ketika Pilihan Raya Umum Ke-15 (PRU15), bulan lalu.

Ketua Pembangkang Datuk Seri Hamzah Zainudin berkata Datuk Seri Anwar Ibrahim sebagai Perdana Menteri tidak sepatutnya membuat tuduhan dan persepsi buruk terhadap Kerajaan PN sebelum ini.

Beliau yang juga Ahli Parlimen Larut berkata siasatan perlu dijalankan terhadap mana-mana pihak, sekiranya benar berlaku pelanggaran.

“Yang Berhormat Tambun, anda sekarang adalah Perdana Menteri bukan lagi Ketua Pembangkang. Saya ialah Ketua Pembangkang sekarang.

“Jangan buat tuduhan semberono, no more fake news daripada anda. Ini harapan daripada rakyat, semua rakyat sedar PN mempunyai sokongan yang agak besar, 74 ahli parlimen yang diberikan kepercayaan dan sokongan.

“Jangan pula sokongan yang ikhlas dan jujur ini ditohmah sebagai sokongan yang dibeli dengan wang perjudian.

“Kenyataan seperti ini adalah berniat jahat apabila cuba memberikan gambaran dana politik PN adalah hasil sumbangan judi,” katanya ketika membahaskan usul undi percaya terhadap Perdana Menteri di Dewan Rakyat hari ini.

Mengulas lanjut, Hamzah berkata Menteri Kewangan ketika itu, Tengku Datuk Seri Zafrul Tengku Abdul Aziz berkuasa penuh terhadap lesen perjudian, dan Anwar sepatutnya mendapatkan penjelasan daripada beliau.

“Jangan timbulkan persepi yang bukan-bukan terhadap kami. Kami bersedia menjadi pembangkang yang berwibawa dan bersedia mengambil alih kerajaan apabila tiba masanya nanti,” ujarnya.

Anwar pada sidang medianya pada 5 Disember lalu mendedahkan PN mungkin memperoleh dana politik daripada syarikat berkaitan perjudian bagi membiayai perbelanjaan pilihan raya.

Menurut Anwar dana pilihan raya untuk parti “Melayu” dan parti “Islam” datang dari syarikat perjudian dan beliau telah meminta siasatan dilakukan terhadap perkara itu.


Mahu ambil empat ADUN, Anwar gadai prinsip terima ‘lompat parti’ pula?

Empat bekas Ahli Dewan Undangan Negeri (ADUN) Melaka yang menjadi punca kejatuhan kerajaan negeri kini sah berada disebelah blok pembangkang apabila mengadakan pertemuan dengan Pengerusi Pakatan Harapan (PH), Datuk Seri Anwar Ibrahim semalam.

Pertemuan semalam tidak lagi diadakan secara tersembunyi, malah empat bekas ADUN tersebut yang diketuai bekas Datuk Seri Idris Haron secara terbuka meminta supaya diambil untuk diletak calon mewakili PH pada Pilihan Raya Negeri (PRN) Melaka nanti.

Anwar sejurus pertemuan tersebut enggan memberi sebarang kenyataan media dan beredar secara tergesa-gesa daripada hotel diadakan pertemuan semalam.

Tinggal Idris yang terpinga-pinga terpaksa menjawab soalan wartawan berhubung pertemuan dengan Anwar, mengapa situasi ini berlaku walhal sepatutnya Ketua Pembangkang itu yang mengulas berhubung permintaan empat ADUN tersebut.

Atau adakah Anwar kini sudah tidak mahu lagi melayani rayuan dan permintaan empat ADUN tersebut walaupun pada awalnya merancang bersama untuk menjatuhkan kerajaan negeri dipimpin Ketua Menteri (KM) Datuk Seri Sulaiman Md Ali?

Namun, pertemuan semalam Anwar dengan empat ADUN tersebut dan juga sebelum ini menerusi satu gambar tular mendedahkan dalang sebenar yang menyaksikan negara sekali lagi berdepan kemelut politik.

Jika diperingkat pusat Anwar bersekongkol dengan Presiden UMNO Datuk Seri Ahmad Zahid Hamidi, kini di negeri Melaka muncul anak murid baharu yang juga sanggup menjadi pak turut kepadanya.

Bagaimanapun, kali ini giliran Anwar pula membuli dua ADUN UMNO sama seperti beliau dibuli oleh anak muridnya, Zahid yang menipu konon akan memberi sokongan untuk menjadi Perdana Menteri sebelum ini.

Idris secara terbuka menyatakan kesediaannya untuk bertanding atas tiket PH, namun tidak pasti sama ada langkah tersebut akan direstui oleh pimpinan PH Melaka dibawah bekas KM Adly Zahari.

Nampaknya urusan politik di Melaka kini sedang dikuasai oleh Anwar.

Sekiranya Anwar sedia menerima empat bekas ADUN ini yang menarik sokongan terhadap kerajaan Melaka sebelum ini, ia secara tidak langsung menunjukkan beliau sudah menggadaikan prinsipnya yang menolak mana-mana wakil rakyat ‘melompat parti’.

Jika di Dewan Rakyat blok pembangkang PH paling lantang mendesak supaya undang-undang ‘lompat parti’ diperkenalkan, namun lain ceritanya pula di Melaka apabila menerima empat bekas ADUN yang melompat parti untuk duduk bersama.

Jadi, adakah Anwar dan blok pembangkang kini sudah menukar pendirian mereka berhubung isu lompat parti apabila sanggup menerima pula empat bekas ADUN tersebut?

Mungkin disebabkan itu Anwar cuba mengelak daripada bercakap dengan wartawan semalam, bimbang akan dikecam sekiranya terpaksa membuat keputusan untuk menerima pula individu yang lompat parti masuk bersama blok pembangkang.

Pendirian yang sentiasa berubah-ubah ini menimbulkan kekeliruan kepada rakyat, bagaimana pembangkang kini boleh dikuasai oleh seorang ketua yang cakap tidak serupa bikin. Atau adakah pembangkang juga sebenarnya tidak ada perbezaan dengan UMNO yang hanya mahu menyusahkan rakyat sahaja?

Untuk rekod, krisis di Melaka berlaku akibat perebutan kuasa sesama pemimpin UMNO di negeri tersebut, namun tidak dinafikan dua lagi ADUN tersebut yang menarik sokongan adalah wakil parti yang lain.

Lebih membingungkan, bukankah kerajaan sudah menandatangani Memorandum Persefahaman (MOU) dengan pembangkang, malah Perdana Menteri baharu juga sudah dilantik tetapi kemelut politik masih tidak tamat.

Satu demi satu drama politik negara berlaku, tidak cukup dengan itu beberapa tokoh politik yang terpalit dengan kes mahkamah juga seakan-akan mendapat keistimewaan.

Jadi, Anwar dan pembangkang perlu membuat ketetapan dan tidak dilihat berdolak-dalik berhubung isu ‘lompat parti’ kerana rakyat sedang menilai, atau adakah mereka juga sebenarnya keberatan jika undang-undang ‘lompat parti’ diperkenalkan kerana ia tidak akan menguntungkan mereka?


Kemenangan PN di PRK Pulai akan memberi makna besar: Hadi

Pilihan Raya Kecil (PRK) Parlimen Pulai boleh mengubah corak pentadbiran kerajaan campuran yang angkuh tidak mendengar suara rakyat yang tersempit dengan pelbagai masalah ketika ini, kata Tan Sri Abdul Hadi Awang.

Presiden PAS itu berkata sekiranya sokongan rakyat diberikan kepada calon Perikatan Nasional (PN) ia mampu memberi isyarat jelas kepada kerajaan campuran untuk memandang serius setiap permasalahan rakyat dan ia mempunyai makna besar ke arah mencorak lanskap politik selepas ini.

Ujarnya lagi, ia akan memastikan referendum rakyat dibawa ke Putrajaya sekali gus memberi gambaran isyarat penting perubahan kerajaan.

“Ada yang dakwa PRK Pulai ini, tak jadi apa sebab kecil sahaja. Namun ia sebenarnya ada makna besar sebab Ahli Parlimen yang menang nanti akan bersuara bagi pihak kita (PN) di Parlimen.

“Apatah lagi PN memiliki jumlah kerusi agak besar di Parlimen, kerajaan boleh berubah bila-bila masa sahaja. Kita memerlukan tambahan kerusi ini (Parlimen Pulai) dan beberapa lagi (kerusi) jadi kita harap bersabar.

“Kita juga minta ahli UMNO yang insaf juga supaya berani berubah. Ini kerana kerajaan akan berubah pada bila-bila masa, itu boleh berlaku, jangan bimbang,” katanya dipetik laporan Sinar Harian.

Beliau berkata demikian ketika berucap pada sesi dialog rakyat di Pejabat PAS Pulai, pada Ahad.

Hadir sama, Naib Presiden Bersatu, Datuk Dr Radzi Jidin; Penolong Setiausaha Agung Pas, Mohd Syahir Che Sulaiman yang juga Ahli Parlimen Bachok; Pengerusi PN Johor, Datuk Dr Sahruddin Jamal dan PN bagi Parlimen Pulai, Zulkifli Jaafar.

Pada Pilihan Raya Negeri (PRN) di enam negeri sebelum ini, Hadi menegaskan kemenangan PN dalam PRN tersebut membolehkan perubahan di peringkat Pusat berlaku.

Dalam pada itu, Hadi yang juga Timbalan Pengerusi PN berkata, momentum gelombang PN mulai dirasai pada PRK Pulai dan DUN Simpang Jeram, berdasarkan sambutan pengundi ketika ceramah dan kempen diadakan.

“Setakat ini, perkembanganya sangat positif dengan sambutan bila kita (PN) mengadakan ceramah dan kempen rumah ke rumah.

“Maklum balas daripada pengundi juga sangat baik membuktikan gelombang PRU15 tidak berhenti malah dapat dilihat dengan nyata pada PRN di enam negeri dan kini di dua PRK Johor,” katanya.


Kebanyakan kes BID akibat Covid-19 membabitkan usia 60 ke atas

Kebanyakan individu yang meninggal dunia sebelum dibawa ke hospital atau brought in death (BID) diketahui dijangkiti Covid-19 hanya setelah bedah siasat dijalankan.

Selain itu, mereka sendiri ketika hidup tidak mengetahui dijangkiti, manakala keluarga mereka ketika ditemu bual juga tidak tahu bahawa mangsa dijangkiti Covid-19 kerana tidak menunjukkan tanda-tanda bergejala.

Komander Bersama Pasukan Bertindak Khas Greater Klang Valley (GKV STF), Brigedier Jeneral Dr Mohd Arshil Moideen berkata kes BID masih mencatat jumlah yang tinggi walaupun terdapat trend penurunan.

Menurutnya apa yang membimbangkan ialah kes BID membabitkan mereka yang berumur lebih 60 tahun manakala golongan muda pula mempunyai komorbiditi dengan penyakit tertentu.

Katanya, kira-kira 70 peratus daripada pesakit BID tidak menyedari dijangkit kerana tidak menunjukkan sebarang gejala.

“Status BID seminggu lalu masih tinggi tetapi terdapat trend penurunan, namun kebanyakan mangsa tidak menunjukkan simptom, bermakna mereka tidak tahu dijangkiti Covid-19.

“Ini adalah masalah utama kita kerana kurang 30 peratus tahu mereka dijangkiti, majoritinya tidak tahu. Kita berdepan banyak kes yang tidak mempunyai simptom ketara tetapi tiba-tiba meninggal dunia.

“Dalam temubual dengan waris Amereka mengatakan mangsa tiba-tiba ‘tumbang’ di rumah,” katanya ketika memberi taklimat di Pusat Kuarantin dan Rawatan Covid-19 (PKRC) Bersepadu 2.0 di Taman Ekspo Pertanian Malaysia (MAEPS) Serdang.

Semalam, sebanyak 60 pesakit Covid-19 dilaporkan meninggal dunia sebelum dibawa ke hospital.

Kes BID dilaporkan meningkat dalam tempoh beberapa minggu lalu dan Kementerian Kesihatan (KKM) menasihatkan orang awam supaya tidak alpa dan terus mematuhi prosedur operasi standard (SOP) pencegahan Covid-19.

Dr Mohd Arshil berkata, GKV STF kini mempunyai data kawasan BID yang lebih tinggi di sekitar Lembah Klang dan akan menumpukan strategi tertentu di lokasi berkenaan.

“Kita akan memfokuskan perkara ini melalui strategi tertentu. Kita mempunyai sistem untuk menghadapi BID ini dan ia berjalan di Selangor dan Kuala Lumpur, pada akhir minggu ini,” katanya.


7 peratus kanak-kanak di Malaysia sudah terima dos pertama

Sebanyak 246,869 atau tujuh peratus populasi kanak-kanak berusia lima hingga 11 tahun dalam negara telah mendapatkan dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.

Berdasarkan data di laman web CovidNOW, sebanyak 13,486,823 atau 57.3 peratus populasi dewasa dalam negara pula telah menerima dos penggalak Covid-19; sejumlah 22,939,377 individu atau 97.5 peratus (lengkap vaksinasi), manakala 98.7 peratus atau 23,216,096 (sekurang-kurangnya satu dos), menurut laporan Bernama.

Bagi remaja berusia 12 hingga 17 tahun, sejumlah 2,796,605 individu atau 89.9 peratus daripada kumpulan itu telah melengkapkan vaksinasi mereka, manakala 2,877,213 atau 92.5 peratus menerima sekurang-kurangnya satu dos vaksin.

Semalam, sebanyak 154,776 dos vaksin diberikan meliputi dos pertama sebanyak 42,374 termasuk 39,749 untuk kanak-kanak berusia lima hingga 11 tahun, dos kedua (1,657) dan dos penggalak (110,745) menjadikan jumlah kumulatif dos vaksin diberikan di bawah PICK meningkat kepada 65,356,763 dos.

Sementara itu, menurut portal GitHub Kementerian Kesihatan, sebanyak 31 kes kematian akibat Covid-19 direkodkan semalam dengan Sabah melaporkan lapan kes, Selangor (tujuh kes), Johor (enam kes), Pulau Pinang (lima kes), Kedah (dua kes) dan masing-masing satu kes di Perak, Negeri Sembilan dan Terengganu.


Saifuddin dedah Anwar beri mandat berunding dengan UMNO singkir Muhyiddin

Mandat diberikan oleh Datuk Seri Anwar Ibrahim untuk berunding dengan parti luar daripada Pakatan Harapan (PH) termasuk UMNO dalam misi untuk menjadi Perdana Menteri (PM) sebelum ini, kata Datuk Seri Saifuddin Nasution Ismail.

Setiausaha Agung PKR mengakui diberikan mandat itu untuk berunding dengan Ahli Parlimen (MP) dan parti di luar komponen PH untuk membantu bagi menyokong cita-cita Presiden PKR itu menjadi PM, ia bagaimanapun gagal direalisasikan.

“Apabila kerajaan PH jatuh, parti berbincang, PH berbincang, keputusan diambil. Tugasan diberi kepada beberapa pimpinan tertentu. Saya nak tegaskan, ia bukan soal Saifuddin berunding tetapi keputusan kolektif lepas parti dan PH berbincang.

“Saya diberi tugasan untuk dekati pimpinan dari Sabah dan Sarawak. Saya juga diberi peranan jumpa parti-parti luar komponen PH, Ahli Parlimen bebas, Ahli Parlimen parti Islam, UMNO, semua sekali.

“Yang kita perlukan bukan pindah parti, tapi komitmen dan sokongan,” katanya.

Perkara itu diberitahu Saifuddin semasa Program ‘Berani Semuka: Siapa Layak Bersama Anwar? yang berlangsung hari ini.

Untuk rekod, Saifuddin kini sedang berdepan bekas Naib Presiden PKR, Rafizi Ramli dalam perlumbaan pemilihan parti bagi jawatan Timbalan Presiden.

Terdahulu semasa kemelut politik sebelum ini, Anwar didakwa mendapat sokongan UMNO menerusi anak muridnya, Datuk Seri Ahmad Zahid Hamidi dan Datuk Seri Najib Razak untuk menjadi PM.

Surat sokongan Zahid dan Najib menyokong Anwar yang dihantar ke Istana Negara bocor semasa kemelut politik sebelum ini, selain tular juga klip audio komplot Anwar dan Zahid.

Sehingga hari ini Zahid dan Najib tidak menjawab berhubung surat bocor yang menyokong Anwar, malah laporan polis berhubung klip audio tular juga tidak pernah dibuat.

Jelas Saifuddin, rasional rundingan demikian kerana PH memerlukan beberapa lagi MP bagi menyingkirkan Tan Sri Muhyiddin Yassin manakala semua perkembangan rundingan dilaporkan kepada gabungan itu dan Ahli Parlimen PH.

“Kalau ini satu operasi sulit memudaratkan, mana mungkin kita buat secara transparent (terbuka). Ia satu ikhtiar kerana kekurangan sokongan kecil,” jelas beliau.

Semasa kemelut politik sebelum ini, Pengerusi Perikatan Nasional (PN) Muhyiddin berdepan tentangan daripada sekumpulan MP UMNO yang menarik sokongan terhadap kerajaan pimpinannya yang diketuai Zahid.

Pengakuan Saifuddin tersebut secara tidak langsung mengesahkan wujudnya komplot Zahid bersama Anwar dalam menjayakan misi menumbangkan kerajaan PN.

Walaupun berjaya menjatuhkan kerajaan PN, Anwar bagaimanapun masih gagal menjadi PM selepas tidak mendapat sokongan majoriti apabila Zahid sebaliknya menyokong Naib Presiden Datuk Seri Ismail Sabri Yaakob menjadi PM Kesembilan.

Anwar sekali lagi gagal menjadi PM dan lebih malang lagi menjadi punca UMNO kembali menjadi dominan di Putrajaya.

Susulan itu, UMNO kini semakin menjadi kuat dan ia terbukti dengan kemenangan bergaya yang diperoleh semasa Pilihan Raya Negeri (PRN) Melaka dan Johor.


Sembilan maut, 8 cedera bangunan lima tingkat roboh hempap bas

Sekurang-kurangnya sembilan terbunuh, manakala lapan lagi cedera parah selepas sebuah bangunan yang sedang dirobohkan tiba-tiba runtuh dalam kejadian di bandar Gwangju, barat daya Korea Selatan, semalam.

Bomba memaklumkan mereka menerima laporan jam 4.22 petang bahawa sebuah bangunan lima tingkat runtuh di Gwangju, bandar yang terletak kira-kira 270 kilometer di barat daya Seoul.

“Runtuhan itu menghempap sebuah bas yang berhenti di sebuah stesen berhampiran tapak pembinaan di mana bangunan itu runtuh,” kata pegawai bomba.

Sehingga jam 8.40 malam tadi enam penumpang bas disahkan terbunuh manakala lapan lagi cedera parah dan dihantar ke hospital berdekatan.

Pada awalnya, bomba menjangkakan hanya ada 12 penumpang sahaja di dalam bas, namun mereka menjumpai lebih ramai lagi yang terperangkap ketika operasi mencari dan menyelamat dijalankan.

Awalnya dua penumpang sebuah kereta juga dipercayai tertimbus di bawah runtuhan itu, tetapi pihak berkuasa menafikannya selepas melihat rakaman kamera litar tertutup.

Pasukan pencari dan penyelamat masih berusaha mengesan kemungkinan terdapat pekerja binaan yang tertimbus dalam runtuhan itu. – Agensi


360 kes baharu semalam terendah sejak Oktober 2020, satu kematian

Jumlah jangkitan baharu Covid-19 dalam tempoh 24 jam semalam (Isnin, 2 Januari 2023) turun ke paras terendah sejak Oktober 2020 lalu, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Dalam tempoh itu sebanyak 360 kes harian baharu direkodkan, berbanding 420 yang dicatat pada Ahad. Jumlah jangkitan harian terendah sebelum ini dilaporkan sebanyak 354 kes pada 9 Oktober 2020.

Bagaimanapun, KKM tidak memberi pecahan jumlah kes semalam yang melibatkan varian baharu Omicron BA.5.2 dan BF.7. Kedua-dua varian Covid-19 itu yang mendominasi 80 peratus daripada jangkitan di China, telah dikesan di Malaysia sehingga 31 Disember 2022 lalu.

Daripada jumlah jangkitan baharu semalam, 227 kes melibatkan individu yang telah menerima suntikan vaksin dos penggalak, diikuti 79 kes (individu yang lengkap divaksinasi); empat kes (individu belum lengkap divaksinasi); dan 50 kes (individu tidak divaksinasi).

Jangkitan baharu semalam, turut melibatkan 24 kanak-kanak, meningkat berbanding 22 yang dicatatkan pada Ahad.

Jumlah terbaharu itu menjadikan kumulatif positif sejak 25 Januari 2020 sebanyak 5,027,457 dengan 4,978,792 pesakit telah sembuh, termasuk 423 yang pulih semalam.

Sementara itu, KKM juga memaklumkan sehingga semalam 11,807 kes masih aktif, turun lagi berbanding 11,871 yang dilaporkan pada Ahad, manakala 11,197 pesakit masih menjalani kuarantin di rumah (11,232 pada Ahad). Tiada pesakit yang ditempatkan di PKRC.

Menurut KKM, seramai 580 pesakit menerima rawatan di hospital, turun berbanding 609 yang direkodkan pada Ahad.

Seramai 30 pesakit dimasukkan ke unit rawatan rapi (sama seperti Ahad), dengan 16 daripadanya memerlukan alat bantuan pernafasan (sembilan pada Ahad).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, seorang pesakit meninggal dunia akibat komplikasi Covid-19 di Sarawak semalam. Tiada kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak 17 Mac 2020 meningkat kepada 36,858 mangsa, termasuk 7,854 kes BID.


Pengundi bukan Melayu pun tak tahan lihat kerajaan caca merba: Wan Saiful

Corak pentadbiran kerajaan campuran yang dilihat caca merba juga tidak disenangi pengundi bukan Melayu, dakwa Datuk Wan Saiful Wan Jan.

Ahli Parlimen Tasek Gelugor itu berkata jika sebelum ini orang Melayu menolak Pakatan Harapan (PH) pada Pilihan Raya Umum Ke-15 (PRU-15) lalu, keadaan bertambah buruk apabila pengundi bukan Melayu juga sudah tidak senang dengan kerajaan campuran sekarang.

Katanya, umum mengetahui keenam-enam negeri yang bakal mengadakan Pilihan Raya Negeri (PRN) memiliki `ranking’ persaingan masing-masing, namun Pulau Pinang antara yang paling mencabar bagi Perikatan National (PN).

“Bagaimanapun, cabaran tidak melemahkan semangat kami apatah lagi apabila sokongan terhadap PN semakin meningkat.

“Berdasarkan kajian yang kita buat, sokongan terutamanya daripada pengundi bukan Melayu semakin bertambah ekoran mereka semakin menyedari pentadbiran Kerajaan Perpaduan yang diketuai Perdana Menteri, Datuk Seri Anwar Ibrahim semakin ‘cacamarba’.

“Jika sebelum ini PN menyasarkan mahu menjadi pembangkang yang kuat, namun kali ini kita yakin gabungan parti komponen ini berkemungkinan boleh menjadi kerajaan yang lebih baik daripada kerajaan yang ada ketika ini,” katanya dipetik laporan Utusan Malaysia.

Terdahulu, lebih 5,000 tetamu hadir memeriahkan Rumah Terbuka Aidilfitri anjuran Pusat Khidmatnya di Jeti Pantai Bersih, Bagan Ajam hari ini.

Mengulas lanjut, Wan Saiful berkata, perbincangan mengenai pembahagian kerusi sudah selesai biarpun belum dimuktamadkan di peringkat pimpinan PN Pusat.

“Biasalah, dalam perbincangan pastinya ada hujah dan pandangan masing-masing, tapi kita berjaya mencapai persefahaman untuk pembahagian kerusi.

“Kita juga ada berbincang mengenai nama-nama calon yang disenaraikan akan bertanding tetapi apapun, keputusan akhir senarai pemilihan bergantung kepada penilaian di peringkat tertinggi.

“Kita bermesyuarat hampir setiap bulan bagi menyusun gerak kerja untuk melancarkan PRN nanti,” katanya lagi.

Untuk rekod, sejak mengambil alih tampuk pemerintahan, kerajaan campuran berdepan dengan kritikan teruk susulan kegagalan menangani isu melibatkan kepentingan rakyat.

Kebelakangan ini juga, kerajaan campuran sibuk membuat lantikan politik yang menimbulkan kecaman banyak pihak kerana memungkiri janji semasa kempen PRU yang lalu.

Selain itu, kerajaan campuran juga terpalit dengan beberapa isu salah guna dan kuasa melibatkan anggota Kabinetnya, pihak berkuasa juga sedang menyiasat beberapa pegawai menteri berhubung beberapa isu rasuah ketika ini.


Guling kerajaan PN perlihatkan tindakan tidak matang, diktator politik

Isu yang sangat menarik dalam situasi politik sekarang adalah apakah UMNO akan mampu menumbangkan kerajaan Perikatan Nasional (PN) setelah ia mengambil keputusan drastik untuk mengarahkan Ahli-Ahli Parlimennya keluar daripada kerajaan PN dan mengundi tidak percaya kepada Tan Sri Muhyiddin Yassin dalam Mesyuarat Majlis Kerja Tertinggi UMNO (MKT) pada 3 Ogos.

Mengapakah isu ini menjadi kontroversi? Ini kerana tindakan tersebut tidak menggambarkan UMNO secara keseluruhan menolak PN tetapi ianya adalah tindak balas daripada sikap diktator Presiden UMNO, Datuk Seri Ahmad Zahid Hamidi, yang mempengaruhi kepimpinan UMNO yang lain sehinggakan terdapat kalangan menteri UMNO melepaskan jawatan kerana arahan parti.

Sikap seperti ini adalah amalan yang tidak subur dalam sistem demokrasi yang akhirnya membawa kepada perpecahan UMNO itu sendiri yang tidak setia kepada janji Mufakat Nasional (MN).

UMNO dinasihatkan supaya tidak sepatutnya mengulangi krisis dalaman dan mengambil iktibar daripada kes-kes sebelum ini seperti pemecatan pimpinan tertinggi parti, pergelutan dalaman sendiri, penentangan dari pimpinan politik sendiri dan lain-lain sejak penubuhannya pada 1946.

Apa yang membimbangkan adalah jika elit politik dalam pimpinan parti menggunakan kuasa yang mutlak memecat mana-mana pimpinan politik yang tidak sehaluan dengan keputusan parti tanpa mengambil kira isu-isu terkini dan permaslahatan secara teliti, apatah lagi jika asas untuk membuat pemecatan begini kini sudah boleh dipersoalkan berasaskan perkembangan terbaru

Antara isu besar yang timbul sekarang ini ialah apakah keputusan MKT UMNO pada 3 Ogos lalu mengarahkan Ahli-Ahli Parlimennya keluar daripada kerajaan PN dan mengundi tidak percaya kepada Muhyiddin masih ada nilainya setelah Jabatan Pendaftaran Pertubuhan (RoS) memaklumkan penangguhan pemilihan UMNO selepas 30 Jun tidak sah.

Berdasarkan keterangan Ketua Pengarah RoS, Jasri Kasim, keputusan itu tidak lagi mengikat maka Ahli-Ahli Parlimen UMNO boleh sahaja mengundi percaya kepada Muhyiddin tanpa takut dikenakan apa-apa tindakan oleh parti kerana kuasa Presiden dan MKT UMNO yang ada hanya kuasa administratif sahaja.

Mengekalkan kerajaan PN adalah jauh lebih besar manfaatnya berbanding menjatuhkan kerajaan PN yang tidak akan memberi banyak manfaat kepada UMNO malah akan memberi kerugian besar kepada UMNO kerana dalam kerajaan PN mereka berpengaruh besar tetapi jika kerajaan PN jatuh mereka akan hilang hampir semua kelebihan yang ada dan menjadi sebuah parti di pinggiran, baik jika kerajaan baru ditubuh atau jika Pilihan Raya Umum ke-15 (PRU 15) dipanggil.

Sebab itulah UMNO sepatutnya lebih matang dan profesional serta mengambil iktibar dari kekalahan yang berlaku pada Pilihan Raya Umum ke-14 (PRU 14). Sejarah tersebut sepatutnya dijadikan pengajaran untuk menimbang semula tindakan dengan situasi politik dan kematangan rakyat pada era ini. Kejayaan UMNO pada masa akan datang perlu mengambil kira isu-isu integriti, personaliti dan individu tertentu yang sekarang pun hangat diperkatakan.

Rakyat Malaysia telah matang dan anak-anak muda boleh menilai kepimpinan terbaik sekarang jika pimpinan politik masih tidak berubah dengan cara lama. Amat dikesali bila sebahagian daripada pimpinan UMNO ingin menjadi hero dalam politik tanah air untuk mengekalkan status kekuasaan, pengaruh dan kepentingan peribadi walaupun ianya boleh dibincangkan secara muafakat dalam gabungan PN yang terdiri daripada pimpinan politik UMNO itu sendiri.

UMNO sepatutnya memberi ruang dan pandangan yang baik kepada wakil menteri yang dilantik dalam kerajaan PN untuk membuktikan bahawa Ahli Parlimen UMNO mempunyai wawasan, berjiwa besar, bersikap profesional dan berprinsip yang jelas dalam membantu negara dan rakyat dikala diuji dengan pendemik Covid-19.

Adalah dinasihatkan bahawa politik yang berteraskan kepentingan dengan menutup ruang bicara dan pandangan akan menjadikan bangsa Melayu yang dimonopoli UMNO selama ini akan terus berpecah kerana kekhilafan politik yang tiada kesudahan. Dalam mendepani isu semasa, UMNO perlu bekerjasama dan bersatu demi kemaslahatan rakyat dan negara yang berdepan dengan situasi Covid-19 ini.

Tindakan menjatuhkan PN adalah tindakan yang tidak matang dan rugi kepada bangsa dan negara sendiri. UMNO sepatutnya memberikan kepercayaan kepada pimpinan politiknya dalam gabungan PN untuk menerajui negara di samping menyalurkan idea-idea yang bernas melalui saluran yang betul bagi mengelakkan konflik demi untuk negara tercinta.

Lagi pula, seandainya Muhyiddin jatuh dalam undi tidak percaya di Parlimen apakah manfaatnya kepada UMNO?

Dijangkakan jika ini berlaku maka pilihan terbaik yang perlu dibuat ialah untuk membubarkan Parlimen dan menyerahkan kembali kepada rakyat untuk membuat pilihan muktamad siapa yang mereka mahukan untuk memimpin mereka kerana jika dilantik kerajaan baru pun ketidakstabilan ekoran usaha mahu jatuh-menjatuhkan pemimpin akan tetap berlaku.

Jika Parlimen dipohon untuk dibubarkan, adalah menjadi jangkaan rakyat bahawa Yang di-Pertuan Agong, bagi memperlihatkan sikap neutral dan payung rakyat Seri Paduka, akan memperkenankannya bagi membolehkan PRU 15 dalam prosedur operasi standard (SOP) ketat akan dilangsungkan sebaik imuniti kelompok sudah berjaya dicapai Oktober ini.

Dalam keadaan sekarang, dengan sentimen umum jelas tidak memihak kepada pemimpin UMNO yang dilihat laparkan kuasa, besar kemungkinan UMNO yang berpecah-belah hebat akan mengalami kekalahan teruk. Mungkin kekalahan mutlak beginilah yang diperlukan untuk menyedarkan UMNO.

Bila itu berlaku ahli-ahli UMNO tiada siapa untuk dituding melainkan Presiden, MKT dan Ahli-Ahli Parlimen UMNO yang terlibat menjatuhkan kerajaan PN sekali gus menguburkan UMNO sendiri.

Dr Hussain Yusri Zawawi
Ketua Pusat Pengajian Hubungan Antarabangsa, Fakulti Undang-Undang dan Hubungan Antarabangsa, Universiti Sultan Zainal Abidin (UNISZA)


Selepas Najib, 1MDB berjaya dapat injunksi mareva halang Jho Low lupus dan alih aset

Jika sebelum ini 1Malaysia Development Berhad (1MDB) berjaya mendapatkan injunksi mareva terhadap Datuk Seri Najib Razak, kini bekas rakan sejawatnya Low Taek Jho atau Jho Low juga dikenakan perintah sama apabila dihalang daripada memindahkan atau melupuskan mana-mana asetnya di Malaysia bernilai sehingga USD1.03 bilion.

Untuk rekod, Najib sebelum ini juga dikenakan injunksi sama apabila dilarang daripada mengalihkan, melupuskan, mengendalikan atau mengurangkan nilai asetnya di dalam negara sehingga pada nilai USD681,000,000.

Keputusan membenarkan permohonan injunksi mareva itu dibuat Mahkamah Tinggi Kuala Lumpur hari ini dan ia juga berkuatkuasa terhadap bapa Jho Low, Larry Low Hock Peng yang melibatkan aset bernilai USD401.5 juta, menurut laporan Bernama.

Peguam 1MDB, Siva Kumar Kanagasabai, berkata Hakim Hayatul Akmal Abdul Aziz membenarkan injunksi itu dikuatkuasakan sehingga permohonan antara parti diselesaikan.

“Injunksi sementara diberikan dengan terma yang sama dengan perintah antara pihak yang dikeluarkan. Mahkamah menetapkan 25 Mei depan untuk pendengaran permohonan antara pihak,” kata peguam tersebut.

1MDB dan anak syarikatnya, Global Diversified Investment Company Limited (sebelum ini dikenali sebagai 1MDB Global Investments Limited) diwakili peguam Wong Chee Lin, Dhanyaa Shreeya, Kong Xin Qing dan Tommy Lim sementara M Puravalen, Chong Mun Fong dan Wong Hong Yi mewakili Jho Low dan bapanya.

Pada 15 Mac, Hayatul membenarkan permohonan injunksi mareva 1MDB dan Global Diversified yang merupakan plaintif pertama dan kelima dalam saman 1MDB terhadap Jho Low, bapa beliau dan beberapa individu lain.

Injunksi mareva merupakan perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan.

Injunksi itu juga mengehadkan Jho Low dan bapanya daripada membelanjakan tidak lebih daripada RM20,000 sebulan bagi setiap perbelanjaan sara hidup dan perbelanjaan guaman dan jika mereka mahu amaun yang lebih, mereka perlu mendapatkan kebenaran bertulis daripada peguam-peguam 1MDB dan Global Diversified.

Terdahulu, Najib semasa dikenakan injunksi mareva juga tidak dibenarkan mengeluarkan wang melebihi RM100,000 sebulan daripada akaunnya untuk perbelanjaan sara hidup biasa dan perbelanjaan guaman.


Bakal bankrap Najib harap dapat moratorium, diskaun elektrik

Susulan keputusan Mahkamah Tinggi Kuala Lumpur hari ini yang membenarkan Lembaga Hasil Dalam Negeri (LHDN) meneruskan notis kebankrapan RM1.69 bilion terhadap beliau, Datuk Seri Najib Razak dilanda ‘kemurungan’.

Sudah tentu bekas Perdana Menteri itu terfikir jika gagal membayar cukai yang dituntut LHDN, pastinya beliau akan diisytihar bankrap, sekali gus tersenarai dalam golongan muflis yang berdepan pelbagai kekangan, termasuk tidak layak menjadi Ahli Parlimen dan lain-lain.

‘Kemurungan’ yang melanda beliau itu turut diterjemahkan menerusi satu hantaran di Facebooknya seolah mengharapkan kerajaan memberi moratorium dan diskaun elektrik.

Meskipun umum mengetahui kekayaan dan kemewahan beliau bukan sedikit, namun menerusi perkongsian di Facebooknya, Ahli Parlimen Pekan itu merintih syahdu mengharapkan belas ihsan kerajaan membantu.

Memulakan hantaran “Terfikir Saya” Najib jelas menerusi imej wajahnya berharap agar bantuan dihulurkan susulan nasib yang dialaminya kini, apa lagi berdepan pelbagai tuduhan mahkamah yang membabitkan ratusan juta ringgit.

“Kenapa PKP boleh dibuat berulang kali, “Total” Lockdown boleh lanjut tapi moratorium automatik, diskaun bil elektrik, i-Sinar dan i-Lestari TAK boleh lanjut pula?,” katanya.

Namun, jika Najib benar-benar tidak ada wang untuk membayar bil elektrik, elok sangatlah penyokong kuatnya dalam UMNO mewujudkan tabung khas, tapi janganlah mengharapkan kepada Datuk Seri Ahmad Zahid Hamidi.

Terdahulu, Mahkamah Tinggi hari ini memutuskan bahawa Lembaga Hasil Dalam Negeri (LHDN) boleh meneruskan notis kebankrapan terhadap Najib.

Keputusan itu, sekali gus menuntut Najib menyelesaikan cukai kerajaan sebanyak RM1.69 bilion terhadap dirinya.

Sebelum itu, Najib gagal untuk mendapatkan penangguhan berhubung keputusan mahkamah yang berkaitan dengan tuntutan cukai berkenaan.

Najib mengemukakan permohonan berkenaan atas alasan notis yang dikeluarkan LHDN bertarikh 4 Februari lalu adalah berniat jahat, menindas dan penyalahgunaan proses mahkamah.

Kerajaan, melalui LHDN, memfailkan notis kebankrapan di Mahkamah Tinggi di Kuala Lumpur terhadap Najib selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.

Pada 22 Julai tahun lalus, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.


Jumlah profesional dikehendaki meningkat pada suku pertama 2021

Sebanyak 50.8 peratus tenaga profesional diperlukan pada suku kedua tahun ini, menurut Analisis Data Raya ‘Job Market Insights’ dan ‘My Job Profile’: Lanskap Penawaran Pekerjaan di Malaysia, bagi suku kedua 2021.

Dalam tempoh sama juga analisis menunjukkan 19.2 peratus pekerja kategori juruteknik dan profesional bersekutu serta 18.4 peratus pengurus, diperlukan.

Analisis itu juga mendapati kekosongan jawatan yang diiklankan dalam talian oleh pelbagai syarikat di negara ini meningkat pada suku kedua 2021 iaitu 90,502 berbanding 90,218 pada suku pertama 2021, dan 19,169 pada suku kedua 2020.

Mengulas analisis itu, Ketua Perangkawan Datuk Seri Mohd Uzir Mahidin berkata peningkatan itu melangkaui jumlah kekosongan jawatan yang diiklankan pada suku keempat 2019 iaitu 90,437, sebelum Malaysia berhadapan dengan pandemik Covid-19.

Analisis data raya itu dilancarkan Menteri di Jabatan Perdana Menteri Datuk Seri Mustapa Mohamed hari ini.

Mohd Uzir berkata lima pekerjaan paling popular yang diiklankan oleh majikan adalah profesional pengiklanan dan pemasaran, profesional bersekutu pentadbiran, pengarah urusan dan ketua eksekutif, akauntan dan juruaudit serta pembangun perisian.

Dari perspektif sektor ekonomi pula, aktiviti profesional, saintifik dan teknikal menjadi sektor utama yang menyumbang kepada penawaran pekerjaan bagi pencari kerja, iaitu 18.5 peratus pada suku kedua 2021 itu.

Empat lagi sektor yang termasuk dalam senarai lima sektor dengan penawaran pekerjaan tertinggi pada suku kedua 2021 ialah pembuatan (18.1 peratus), perdagangan borong dan runcit, pembaikan kenderaan bermotor dan motosikal (17.9 peratus), aktiviti kewangan dan insurans/takaful (8.0 peratus) dan aktiviti penginapan dan perkhidmatan makanan dan minuman (3.5 peratus).

Mohd Uzir berkata Wilayah Persekutuan Kuala Lumpur (WPKL) mencatatkan jumlah penawaran pekerjaan tertinggi secara dalam talian pada suku kedua 2021 iaitu 46.6 peratus, diikuti Selangor (19.6 peratus), Johor (7.1 peratus), Pulau Pinang (6.2 peratus) dan Perak (1.4 peratus).

Dalam tempoh itu, Kuala Lumpur menawarkan 42,163 pekerjaan diikuti Selangor (17,696); Johor (6,403); Pulau Pinang (5,598); dan Perak (1,277).

“Peningkatan kekosongan jawatan yang diiklankan dalam talian pada suku kedua 2021, memberi gambaran ekonomi negara berada di landasan yang betul ke arah pemulihan pada suku tahun akan datang sekiranya Pelan Pemulihan Negara yang dilaksanakan berjaya mengurangkan impak pandemik dan seterusnya memulihkan ekonomi negara,” katanya.


Janji macam-macam tapi…: Veteran tentera kecewa Bajet 2023

Presiden Pertubuhan Suara Patriotik Rakyat Malaysia (PSPRM), Mejar (B) Mior Rosli Mior Jaafar melihat Bajet 2023 seakan tidak memihak kepada golongan pesara tentera.

Mior yang juga Penasihat Undang-Undang Majlis Reunion Bekas Perajurit Angkatan Tentera Malaysia (ATM) menyoal janji-janji Menteri Pertahanan, Datuk Seri Hishammuddin Hussein terhadap kebajikan veteran tentera.

“Sebelum bajet, menteri pertahanan sebut macam-macam janji akan masuk belanjawan… tapi satu pun tak masuk,” katanya.

Mior Rosli juga mendakwa bajet yang dibentangkan langsung tidak menitikberatkan hak yang dituntut mereka.

“Sebenarnya Bajet 2023 tidak menyentuh satu pun apa yang kami tuntut dari hak kami dari sudut undang-undang,” katanya menurut MKini.

Sebelum ini, PSPRM antara lain menuntut supaya pencen tentera yang bersara sebelum 2013 diselaraskan, serta hak untuk menerima pencen setelah berkhidmat sekurang-kurangnya 10 tahun.

Selain itu, mereka juga menggesa diwujudkan lembaga pengampunan bagi bekas tentera yang diberhentikan kerana isu disiplin.

Janji macam-macam, satu pun tiada: Veteran tentera kecewa Bajet 2023

Presiden Pertubuhan Suara Patriotik Rakyat Malaysia (PSPRM), Mejar (B) Mior Rosli Mior Jaafar melihat Belanjawan 2023 seakan tidak memihak kepada golongan pesara tentera.

Mior Rosli dilaporkan berkata PSPRM tidak berpuas hati dengan bajet yang dibentangkan kerana tiada peruntukan khusus yang diberikan kepada bekas-bekas tentera.

“Pesara tentera tidak ada peruntukan apa-apa, nak puas hati macam mana?

“Kalau bajet kata veteran dapat tambang separuh harga.. sudah 30 tahun kami dapat tambang kereta api separuh harga.

“Bukan kami je dapat, semua warga emas pun dapat,” katanya.

Bajet 2023 memperuntukkan diskaun 50 peratus kepada veteran (ATM) dan pesara polis yang menggunakan pengangkutan awam di bawah kendalian Prasarana Malaysia Berhad (Prasarana), tahun depan.

Peruntukan melalui inisiatif MyWIRA itu dijangka memanfaatkan kira-kira 21,000 pemegang kad veteran ATM dan kad pesara polis di Kuala Lumpur, Selangor, Pahang serta Pulau Pinang.

September lalu, kira-kira lebih 100 veteran ATM berkumpul di hadapan bangunan Jabatan Perdana Menteri bagi menuntut hak kebajikan mereka.

Antara tuntutan yang dibuat adalah berkenaan penyelarasan pencen dapat serta mendesak kerajaan mengkaji semula pencen hilang upaya terhadap veteran yang cedera perang dan semasa bertugas.


Anwar sahkan menghadap Sultan Kedah bersama ahli perniagaan Indonesia

Perdana Menteri Datuk Seri Anwar Ibrahim mengesahkan beliau bersama ahli perniagaan dari Indonesia menghadap Sultan Kedah Al-Aminul Karim Sultan Sallehuddin Sultan Badlishah namun pertemuan itu sebagai kunjungan hormat.

Beliau berkata pertemuan itu tiada kaitan dengan urusan permohonan untuk mengusahakan aktiviti unsur nadir bumi (REE) di negeri berkenaan seperti yang didakwa Menteri Besar Kedah Datuk Seri Muhammad Sanusi Md Nor, menurut laporan Bernama.

“Isunya, curi nadir bumi, jangan alihkan. Menghadap Tuanku, itu jadual Sultan Kedah, jadi saya tak mahu kait. Tak bangkit soal REE… Sultan Kedah panggil saya ada hal-hal lain, termasuk ziarah makam.

“Yang saya nak sebut di sini, isu REE jangan dialih iaitu curi nadir bumi, beri kelulusan kepada syarikat China tanpa kebenaran,” kata beliau kepada media selepas merasmikan Sidang Kemuncak Tahun Pengkomersialan Malaysia 2023 (MCY Summit 2023) di sini hari ini.

Media sebelum ini melaporkan Muhammad Sanusi mendakwa Anwar dan seorang warganegara Indonesia pernah ke negeri itu untuk meninjau tapak lombong REE sebelum Pilihan Raya Umum Ke-15 (PRU15).

Menurut laporan itu, Muhammad Sanusi berkata warganegara Indonesia yang dikenali sebagai ‘Reza Khalid’ itu dikatakan berminat melabur dalam aktiviti melombong REE di Kedah.


4,071 kes semalam, 7 kematian

Jangkitan baharu Covid-19 di seluruh negara dalam tempoh 24 jam semalam (Khamis, 18 Ogos 2022) meningkat semula melebihi jumlah kes yang dicatat pada Rabu, kata Kementerian Kesihatan (KKM), hari ini.

Laman sesawang CovidNOW KKM melaporkan dalam tempoh itu sebanyak 4,071 kes baharu direkodkan, berbanding 3,516 yang dicatat pada Rabu.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,749,000 kes, dengan 4,670,400 pesakit telah pulih, termasuk 3,289 yang sembuh semalam.

Daripada jumlah jangkitan baharu itu, 2,885 kes Covid-19 melibatkan penerima vaksin dos penggalak; 787 kes (individu lengkap dua dos); 374 kes (individu tidak divaksinasi); dan 25 kes membabitkan individu yang menerima satu dos.

Sehingga semalam kes aktif naik lagi kepada 42,476, berbanding 41,701 kes kes yang dicatat pada Rabu, dengan seramai 40,826 pesakit masih menjalani kuarantin di rumah (40,034 pada Rabu), dan 27 ditempatkan di Pusat Kuarantin dan Rawatan Covid-19 (41 pada Rabu).

Sementara itu, jumlah pesakit yang dirawat di hospital turun kepada 1,542 orang meningkat berbanding 1,534 pada Rabu, manakala 81 pesakit dimasukkan ke unit rawatan rapi, turun berbanding 92 yang dicatat pada Rabu, dengan 45 daripadanya memerlukan alat bantuan pernafasan (49 pada Rabu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Pada masa sama, KKM juga memaklumkan seramai tujuh lagi pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Jumlah itu menjadikan kumulatif kematian akibat Covid-19 di negara ini sejak Mac 2020 hingga semalam meningkat kepada 36,124 kes, termasuk 7,677 kes BID.

Tujuh kematian itu di laporkan di Selangor dengan tiga kes, dan masing-masing satu di Kedah, Perak, Pulau Pinang dan Sarawak.

Sementara itu, satu lagi kluster baharu Covid-19 kategori pendidikan direkodkan di daerah Sepang, Hulu Langat dan Putrajaya iaitu Kluster Pekan Dengkil, melibatkan lapan kes.


Jangkitan baharu di Langkawi naik semula, 400 kes aktif

Jangkitan Covid-19 di Langkawi dalam tempoh 24 jam sehingga 12 tengah hari tadi naik sebanyak 19 kes daripada 35 kes yang dicatat dalam tempoh sama semalam.

Dengan penambahan 54 jangkitan baharu itu, keseluruhan kes Covid-19 di pulau peranginan berkenaan sejak tahun lalu meningkat kepada 5,217 dengan 4,748 pesakit telah sembuh. Dalam tempoh itu 69 kematian dilaporkan.

Empat mukim di daerah itu merekodkan peningkatan dengan Ulu Melaka mencatat 17 kes baharu berbanding lima kes semalam, diikuti Kuah (11 kes baharu, 9 semalam); Padang Matsirat (10 kes baharu, 8 semalam); dan Air Hangat (8 kes baharu, satu semalam). Hanya Mukim Bohor dan Kedawang merekodkan penurunan kes.

Sebanyak 28 daripada kes baharu itu dikesan menerusi saringan kontak rapat; saringan bergejala (25 kes); dan satu kes menerusi saringan kendiri. Sehingga hari ini Langkawi merekodkan 400 kes aktif Covid-19.

Berdasarkan rekod Pejabat Kesihatan Daerah Langkawi (PKDLangkawi), tiada jangkitan baharu hari ini membabitkan pelancong yang mengunjungi pulau berkenaan.

Semalam PKDLangkawi memaklumkan terdapat satu kes import dalam negeri (Kes Import B), tetapi tidak dinyatakan sama ada pelancong negeri lain atau penduduk Langkawi yang tinggal di negeri lain dan pulang ke pulau itu. Berita berkaitan

Bagaimanapun, hari ini, Pengarah Jabatan Kesihatan Negeri Kedah, Dr Othman Warijo mengesahkan terdapat satu kes pelancong luar positif Covid-19 di Langkawi membabitkan kanak-kanak berusia tiga tahun.

Kanak-kanak berasal dari Nilai, Negeri Sembilan itu tiba di pulau peranginan berkenaan pada 24 September bersama ibu bapanya, dan mulai demam sehari kemudian sebelum disahkan positif Covid-19 pada 26 September.

Pulau peranginan popular itu dibuka semula menerusi Projek Rintis Gelembung Pelancongan Domestik Langkawi bermula 16 September lalu dengan ribuan pelancong dalam dan luar negara mula berkunjung ke gugusan 99 pulau itu untuk beristirahat.

Pihak berkuasa khususnya melalui Kementerian Kesihatan (KKM) mengenakan syarat ketat kepada pelancong yang ingin masuk ke Langkawi, termasuk mesti melengkapkan vaksinasi masing-masing.


Fitnah terhadap Muhyiddin untuk burukkan imej PN: Raja Petra

Beberapa dakwaan dibuat terhadap Tan Sri Muhyiddin Yassin, kononnya bekas Perdana Menteri kelapan itu melakukan penyelewengan dana kerajaan, hanyalah bertujuan memberi imej buruk kepada Perikatan Nasional (PN) menjelang enam Pilihan Raya Negeri (PRN) yang akan diadakan tidak lama lagi.

Namun, keberanian Muhyiddin yang juga Ketua Ahli Parlimen PN bangun menafikan beliau melakukan penyelewengan itu pada sidang Dewan Rakyat hari ini (15 Februari 2023), menjadikan individu yang membuat tuduhan terhadapnya pula perlu dipanggil untuk disiasat.

Pengendali laman Malaysia Today, Raja Petra Kamarudin berkata tuduhan penyelewengan sebanyak RM300 juta itu dibuat oleh Perdana Menteri, Datuk Seri Anwar Ibrahim, namun sehingga kini belum berjaya dibuktikan.

“Muhyiddin berani berdiri di dalam Parlimen menafi yang dia curi RM300 juta ialah kerana memang benar dia tidak curi. Ada orang kata Muhyiddin sudah lari ke England… Muhyiddin tak berani balik ke Malaysia. Hari ini terbukti ianya adalah fitnah.

“Macam mana kalau Muhyiddin lari ke England tak berani balik, kerana takut ditangkap dia, (tiba-tiba) dia boleh berucap di dalam Parlimen. Ini adalah fitnah yang dikeluarkan oleh geng-geng anti-Perikatan Nasional .

“Banyaklah fitnah ni… saja nak beri imej buruk kepada Perikatan Nasional, (untuk mewujudkan) satu persepsi bahawa Perikatan Nasional parti perompak, pencuri, penyamun dan sebagainya supaya pengundi tolak PN dalam enam pilihan raya negeri yang akan diadakan,” kata Raja Petra dalam kenyataannya menerusi YouTube hari ini.

Menurutnya Suruhanjaya Pencegahan Rasuah Malaysia (SPRM) pula melakukan siasatan setelah isu itu dibangkitkan Anwar yang mendakwa Muhyiddin menerima RM300 juta daripada beberapa kontraktor yang mendapat projek kerajaan.

Namun, Raja Petra mempertikaikan dakwaan Anwar itu dengan mengatakan akaun Bersatu yang dibekukan hanya mempunyai RM20 juta.

“Kalau hanya RM20 juta dalam akaun, macam mana Anwar ini sebagai Perdana Menteri boleh menghukum yang ada RM300 juta dalam bank… banyak bezanya.

“Dan sekarang ni mereka ada masalah. Sebab apabila mereka beku akaun bank parti Bersatu dan yang hanya ada cuma RM20 juta, padahal Anwar umum RM300 juta.

“Jadi sekarang ni mereka buat pusingan U pula. Dia kata RM300 juta ni bukan dalam bank. Dalam bank memang RM20 juta sahaja. Tapi RM300 juta ini adalah wang tunai. Bukan dalam bank. Akaun bank telah dibeku. Sekarang kata RM300 juta tunai pula.

“Jadi nampak cerita dia bertukar-tukar. Dari RM600 bilion (jadi) RM530 bilion… RM92 bilion… RM35 bilion… RM300 juta… (tapi) dalam akaun bank yang dibeku ada RM20 juta… sekarang kata RM300 juta itu adalah cash, bukan dalam bank.

“Jadi mana dia (Anwar) tahu RM300 juta cash kalau tak ada bukti, tak ada hitam putih. Duit itu tak duduk dalam bank jadi duit itu tidak ada rekod, tidak ada hitam putih. Tidak boleh dikesan sebab cash. So mana dia tahu RM300 juta cash?,” katanya.

Raja Petra juga hairan bagaimana Anwar boleh tahu bahawa RM300 juta itu adalah wang tunai yang telah diberikan kepada Bersatu dan telah dibelanjakan untuk pilihan raya

“Jadi mustahil mereka boleh tahu benda yang ghaib. Benda yang tidak boleh nampak… benda yang tidak ada bukti, tidak ada hitam putih, tidak ada rekod tapi dia (Anwar) tahu.

“Jadi sekarang ini SPRM telah diarah untuk membuat satu ‘fishing expectation’… maknanya pergi mengail (melakukan fishing expedition – ekspedisi memancing)… cuba tangkap ikan. Sebab apa fishing expedition? Sebab dia orang nak cuba kot kot boleh terjumpa (RM300 juta). Manalah tahu.

“(Biasanya) kalau kita pergi fishing expedition ini kita letak mata kail atau pukat kita ke dalam laut… manalah tahu kot… nak cuba kot-kot boleh tertangkap ikan. Dan kalau tertangkap ikan untunglah.

“Jadi SPRM diarah panggil Muhyiddin untuk keterangan dia diambil dan beberapa kontraktor… dikatakan 10 kontraktor juga akan dipanggil… kemungkinan beberapa pemimpin lain lagi termasuk daripada PAS atau Bersatu akan juga dipanggil untuk keterangan mereka diambil.

“(Ini termasuk) bertanya mereka tentang RM300 juta (tunai)… manalah tahu tersilap cakap boleh digunakan sebagai kenyataan sah.

“Mana mereka tahu Muhyiddin ambil RM300 juta jika tiada dalam bank? Tiada hitam putih… tiada bukti. Sebab Perdana Menteri yang kata.

“Mana Perdana Menteri tahu jika wang itu tiada dalam bank?,” katanya.

Oleh itu, Raja Petra berkata sekarang ini individu yang sepatutnya dipanggil memberi keterangan dalam siasatan SPRM ialah Anwar sendiri kerana dia yang membuat tuduhan itu.

“So sebab tu Anwar, bukan Muhyiddin yang dipanggil… sebab Muhyiddin telah menafikan di Parlimen hari ini. So, biarlah Anwar yang memberi penerangan kepada SPRM… bagaimana anda tahu Muhyiddin curi RM300 juta?… adakah anda mempunyai bukti?,” katanya sambil menegaskan bahawa SPRM hanya melakukan ekspedisi memancing dengan harapan mendapat ikan.


Rauf dakwa kerajaan UMNO jaga Melaka lebih baik, terlupa 4 ADUN tarik sokongan

Calon Ketua Menteri (KM) Melaka, Datuk Seri Ab Rauf Yusoh mendakwa kerajaan UMNO semasa memerintah negeri Melaka lebih baik berbanding kerajaan Pakatan Harapan (PH) sebelum ini.

Rauf yang juga calon kerusi Dewan Undangan Negeri (DUN) Tanjung Bidara itu berkata banyak perubahan yang berjaya dijalankan semasa UMNO memerintah negeri Melaka sehingga menyebabkan empat Ahli Dewan Undangan Negeri (ADUN) kerajaan menarik sokongan sehingga jatuh kerajaan dipimpin UMNO tersebut.

Dalam pada itu, Rauf berkata yakin Barisan Nasional (BN) berpeluang menang besar kerana pengundi bijak menilai mana satu kerajaan yang lebih baik.

“Ketika kita mengambil alih kerajaan negeri Melaka selepas 22 bulan ditadbir PH dan diuruskan oleh kami yang majoritinya daripada Umno, pentadbiran ini telah diterima oleh rakyat,” katanya.

“Melihat kepada sebuah kerajaan yang berlandaskan konsep toleransi kaum, BN telah berjaya meyakinkan rakyat bahawa ia kerajaan yang begitu baik,” katanya dipetik dalam satu laporan media.

Kerajaan UMNO di Melaka tumbang susulan tindakan empat ADUN diketuai wakil rakyat UMNO kawasan Sungai Udang, Datuk Seri Idris Haron, pada 4 Oktober lalu yang mengumumkan keputusan mereka menarik sokongan kepada KM Datuk Seri Sulaiman Md Ali.

Tiga yang lain ialah Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Susulan penarikan sokongan itu, Mohd Ali membubarkan DUN setelah mendapat nasihat Sulaiman.

Idris mengkritik Rauf sebagai punca berlakunya kejatuhan kerajaan Melaka yang didakwanya menguasai kerajaan pimpinan Sulaiman.

Rauf juga disebut-sebut sebagai calon KM Melaka yang baharu jika BN berjaya memenangi Pilihan Raya Negeri (PRN) Melaka, malah pemimpin utama UMNO juga dilihat sentiasa bersama Rauf dalam kempen di negeri tersebut.

Suruhanjaya Pilihan Raya (SPR) menetapkan 8 November lalu sebagai hari penamaan calon, diikuti 16 November bagi pengundian awal dan 20 November pengundian biasa.


Ubah keputusan kepada Yes Anwar, Yes DAP: Shahidan Kassim

Ketua UMNO Bahagian Arau, Datuk Seri Shahidan Kassim meminta parti itu mengubah keputusan menolak kerjasama dengan Pakatan Harapan (PH) sebelum ini, seandainya wujud arahan baharu daripada pimpinan supaya perlu bekerjasama dengan mereka.

“Sekarang ini keputusan UMNO ialah No Anwar, No DAP. Jadi kalau nak jemput DAP sekalipun, keputusan itu perlu diubah dulu, jadi YES Anwar Yes DAP.

“Ini bermakna, untuk sekarang, tidak wajar untuk kita adakan apa-apa program bersama DAP,” katanya.

Beliau berkata demikian mengulas tangkap layar WhatsApp perbualan antara pemimpin UMNO yang menerima arahan daripada Presiden parti Datuk Seri Ahmad Zahid Hamidi yang mengarahkan supaya pimpinan UMNO untuk turut menjemput wakil DAP dalam setiap program anjuran parti itu.

Mengulas lanjut, Shahidan berkata, keputusan itu tidak wajar dibuat ketika ini kerana dikhuatiri akan memecah-belahkan ahli.

“Nak ubah keputusan itu, ia perlu melalui Majlis Tertinggi atau dalam Perhimpunan Agung UMNO. Kalau ada mana-mana pihak yang cuba untuk ubah keputusan itu, ia akan memecahkan-belahkan parti. Ini kerana perbuatan itu melanggar keputusan parti,” katanya lagi.

UMNO pada Perhimpunan Agung UMNO 2020 (PAU 2020) menegaskan pendirian parti itu menolak sebarang kerjasama dengan PKR, DAP dan Bersatu pada Pilihan Raya Umum Ke-15 (PRU-15).

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang, Pakatan Harapan (PH) bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.